Lifan-Z/Chinese-poetries-txt huggingface dataset:
激浊扬清有渭泾，鞭鸾归去侍天庭。文星持节光南斗，巨翼摩空击北溟。黄木湾头波湛碧，阳关声里柳吹青。莫辞更尽一杯酒，明日相思过短亭。
泰山英誉冠当时，五岭人人说绣衣。平步便应持紫橐，它年何止到黄扉。迟迟暖日离筵启，渺渺澄江画航归。若问越装无一物，箧中宝唾尽珠玑。
高管嗷嘈叠鼓忙，春云轻覆飨军堂。二星光动狐狸伏，六纛威腾貔虎良。海孽向来如薙草，射夫无有不穿杨。时平已卧边庭鼓，不废搜田谨旧章。
辕门返旆到康庄，甚宠传呼实鲜双。丽锦轻翻青玉案，高牙旁耸碧油幢。令行遐峤真无事，盗息潢池不受降。会见追锋归禁密，独留威誉纪南邦。
濯冠沐浴意能虔，已萃缁黄介万年。乐备八音浮喜气，香飘九陌凝祥烟。双旌未用催茸纛，四牡何妨款着鞭。夹道邦人方属目，试教舞袖略回旋。
帝晖咫尺照龙楹，绕殿嵩呼若震霆。朝士班齐鸾步武，仙官瑞集鹤仪形。奉觞亦有单于使，秉笔应书南极星。遐峤莫瞻天日表，愿将湛露等沧溟。
时逢化国日舒长，解愠风来宇宙凉。飞鹢闿祥瞻北极，颁鱼锡宴暨南方。纷纷人赞元侯德，两两星舒使者光。来岁广庭班玉笋，斯辰同奉万年觞。
六幕纷纷启瑞篇，非烟深处下芝𫐌。穆王扰扰不谋治，武帝区区空学仙。今代一人真间世，昔时五老与疑年。欢呼亦有南山颂，谁解吹嘘上九天。
天街蹀躞跨连钱，帝念遐萌辍隽贤。玉节绣衣三绝席，翠樽琼斝再开筵。管弦声动宫商叶，雨露恩均草木妍。定有千秋金鉴录，明年亲奏御床前。
元戎堂上有奇兵，楼堞旌旗未易名。光接二星瞻使节，令行八桂畅军声。指挥已定熊罴肃，什伍才分鹅鹳成。威烈远超铜柱外，雕题交趾尽魂惊。
广陌无风柳絮藏，轻尘不起整戎装。洞丁累化青春寂，师乙谐声白昼长。无数冠裳云塞道，两行𫓧钺雪摇光。英英如此桂林伯，便令腰金上玉堂。
凝笳叠鼓压天南，从此邦人作美谈。北里声名皆擢秀，东州歌舞总怀惭。轻裘坐啸青油幕，积甲高齐碧玉簪。闻道家家卖钗钏，武夫归去亦醺酣。
油幢红旆届通衢，共听歌诗我不诬。弭盗初无沈命法，应时谁用辟兵符。翻然奋袖回罗绮，观者骈肩足袴襦。早晚天书颁瑞锦，好书乐石遗番禺。
古锦衔标户户知，瀛洲准拟上云逵。当今便便五经笥，自昔汪汪千顷陂。肯向江边留鹢首，莫辞花底罄鸱夷。康沂成咏颁归诏，剥啄相寻后会期。
江别东西说二贤，鱼书同拜喜联翩。穉卿风采齐龚遂，延寿规模载颍川。玉麈挥谈飞玉屑，金龟换酒泛金船。莫辞痛饮娱清夜，对此中秋璧月天。
清秋大试斧寻柯，噭咷谁言用楚歌。帅阃威名传籍籍，使台材业办多多。兵机总是师黄石，酒令同看卷白波。见说邻偷蜂蚁聚，远闻军政已投戈。
旌旗猎猎战西风，介胄精明霜与同。拥道共瞻元帅至，折冲谁许十贤功。夸银拖彩征师喜，回袖垂螺舞女工。已向黄枢赞筹画，便应归侍大明宫。
舻人指日欲开樯，洽此需云宠远商。奇物试求师子国，去帆稳过大蛇洋。银杯更尽金杯饮，黑暗仍兼白暗将。方伯使华清澈底，不闻私有橐中藏。
北斗南边云物明，烨然天节仰祥星。朝端獬豸曾张胆，道上狐狸已匿形。欲奉三章仁远峤，定知五管迓虚囹。迂程肯顾交情厚，莫惜花前倒绿醽。
豪竹繁弦振粤台，鬭场雨过净纤埃。台符款曲三挥麈，军令分明屡举杯。兔窟久空春草出，鲸波无事早潮来。已知樽俎遐冲折，且欲班劳激趫材。
旌旆摇摇卷碧云，元戎振旅入城𬮱。蜚腾广誉孚朝野，讲肄强兵动鬼神。无数冠裳声聒昼，两行罗绮艳娇春。看看夜半朝宣室，便把金犀换玉麟。
垂鱼拥笏萃官僚，黄宅缁庐再祝尧。九夏正中调玉烛，五云为瑞烂璇霄。无劳广陌张戎幕，且驻高牙挽使轺。观者如墙汗成雨，为呼歌舞相欢谣。
薰风濯热自南来，陛戟传声殿绕雷。九奏鸣球陈露瓮，八珍登俎奉天杯。炉烟结篆狻猊喷，扇影分行孔雀开。海角无阶就尧日，但知长曝报恩腮。
填然歌颂沸康庄，郁郁捎云昼漏长。礼浃三行盈绿醑，乐催百戏拥黄堂。挹泉清节推吴隐，揽辔威声小范滂。来岁同称千万寿，天颜有喜举瑶觞。
想像编星拱紫微，龙蛇日暖动旌旗。恭维虹瑞生虞帝，远以鸾骖会宓妃。云气先飞三足使，风纹不皱六铢衣。君王若问蟠桃木，溜雨霜皮几万围。
心倾葵藿斗南边，秩秩簪绅再就筵。方伯举杯均舜酒，外台连璧颂尧年。望云鳌鳌跃三百，指日鹓行官九迁。秘殿此时同广宴，宫花深处拜传宣。
水战横江一百舟，海山楼里坐元侯。偷儿已罢三年伎，猛士聊因五月秋。不用辟兵酬令节，从今行客但安流。将军尽列长安第，留取楼船震海头。
州民争看使君归，千骑阗阗此一时。鼠子已知焚大棹，马人又是建丰碑。但将海阁严军政，不比湖亭习水嬉。赤壁功成八十万，小桥应奏舞腰支。
一鸣曾使万人惊，亘地驰声若建瓴。此日东州披宿务，几年南斗避魁星。共看骐骥腾夷路，便接夔龙侍楚廷。千里寻盟须举白，海珍无谢五侯鲭。
八月师田不失时，武蜂赳赳震雕题。耳批秋竹图骐骥，锋莹朝霜拭𬸯鹈。连率名高方叔后，外台志与范滂齐。向来佩犊潢池子，一一腰镰走稻畦。
旌旄照海塞通逵，共说元戎校武归。三岁麟符宽远顾，一方鼠子詟英威。征袍剑立严师律，舞袖弓弯有妓围。顷刻连营俱解甲，室中宁复叹蛜蝛。
采芹东鲁浪歌僖，领海儒风异昔时。学有渊源能贯通，文如藻绣总䌷奇。轩然西笑腾三级，对此南烹举一卮。勋业权舆自今日，广寒折取最高枝。
风翼翔嬉云路轻，合班玉笋直承明。鳄溪已作思棠雅，龙邸先驰拔薤声。皂盖朱轓仍敛惠，青帘白舫岂争程。元戎政欲倾家酿，唤取佳人进曲生。
三山分鼎肖蓬瀛，仰首云逵上使星。绶带一年聊叠组，破觚八郡久虚囹。元戎自喜联高躅，胜日何妨醉渌醹。雅望不应长揽辔，便须笔橐侍天庭。
雪意商量未肯忙，使君归骑已腾骧。二年治行留襦袴，万户生涯足稻粱。便去峨冠登要路，谁能截镫款行装。胸中久矣吞云梦，一举琼彝有别肠。
佳时行乐阻追陪，喜得诗筒手自开。云岫送凉随皂盖，风漪献状属金罍。也知萍底鱼相得，更有荷闲蝶鼎来。不识重游在何日，便须扶病走舆台。
黄云仰首聚还飞，腊雪今年故作迟。涓日朱轓方有请，因风缟带即如期。寒梅正尔惭五出，茂麦悬知颂两歧。千室一辞欣响答，直须书事付歌诗。
天知风月主人贤，况是江梅望着鞭。已报兵厨招客醉，故教晴日作春妍。一年行乐能多少，十骑联飞相后先。好向山宫记名氏，它时嘉话踵斜川。
郊行十日天宇清，回首静镇薰𬬻凝。寄声已为谢亭长，去甚复且容聋丞。万牛策勋场可涤，一犬彻警门无譍。呼农来前问所自，归之刺史南丰曾。
城隅乔木可怡颜，小阁初成尺五闲。好客飞觞同啸傲，新诗衔袖莫追攀。片时凉雨洗疏竹，向晚轻云留远山。坐想清香凝燕寝，也思一笑十眉弯。
览胜寻幽性所耽，不教驺哄滓筠杉。霞城散绮留仙袂，露磴凝珠拂客衫。曾有金龙潜邃洞，却因赤蚁远崇岩。来游无复从容计，自笑羸骖束辔衔。
云飞水宿过炎凉，回想来时道路长。夜月照惊唯吊影，朔风吹断不成行。人间无处逃矰缴，岁晚何曾饱稻粱。傥以能鸣免烹杀，系书犹可到衡阳。
先生此地旧眠云，乔木森然数百春。海内多传诗弟子，壁间曾记药君臣。仙庐隐濑迹皆古，柏寺蓬山代有人。今日耳孙尤烜赫，庆源须信渺无垠。
端居无策散闲愁，聊作人间汗漫游。晚笛随风来倦枕，春潮带雨送孤舟。店家菰饭香初熟，市檐莼丝滑欲流。自笑劳生成底事，黄尘陌上雪蒙头。
北斗回春半浃辰，秦淮衮衮滟精神。六朝旧郁兴王业，千载犹钟命世人。便与斯文生羽翼，悬知上圣倚经纶。形容盛德非常事，再拜寒儒请具陈。
竹帛班班社稷臣，陈编窥读已成尘。圣朝置相超三代，舆议推公第一人。夹日豫章蟠厚地，回天大冶转洪钧。后皇当宁年盈万，长向璇霄侍玉宸。
十载操持将相权，亲提四海入陶甄。周公礼乐未坠地，伊尹勤劳真格天。青海不传南下箭，黄河长渡北归船。济时毫发无遗力，数尽名臣孰与肩。
圣皇问孝日东朝，报德流恩冠百僚。九命衮衣蝉插首，万钉宝带玉围腰。渠渠广厦开黄道，圉圉鸣珂下紫霄。宇宙人间荣至此，榆枋无地著扶摇。
左弧垂庆记南州，日转天旋岁一周。风入江梅香暗度，霜满翠柏景深留。定知与国同箕翼，不用占星问斗牛。却使松乔羡眉寿，大椿何啻八千秋。
少日声名满学宫，中年遭遇冠群公。一言坐决兴邦策，学世谁知料敌功。上见严安方恨晚，人推汲黯盍居中。由来大用须详试，出处之间本自同。
三吴政化捷如神，八桂威名逐日新。此地只今烦督护，一方何足费经纶。清心省事真无讼，约己丰财祇为民。闻道潢池总安堵，新来不见弄兵人。
溪山擢秀称阳羡，族望推高独富春。漱石风流宜有后，掷金词翰不无人。声名已觉寰区满，事业方看日夜新。今代太平难藻绘，须公提笔侍枫宸。
淮水汤汤自古传，王家衮衮更多贤。人门秀出乌衣右，时论谁居凤阁先。已有声名腾众口，故应勋业在长年。安知今代文章伯，定是前身李谪仙。
忆曾簪笔侍明光，细细熏香拱御床。正掌丝纶开画省，忽严兵卫坐黄堂。一时童子能骑竹，三郡词人总咏棠。汉世公卿尽良吏，趣归须著紫荷囊。
觥船相对百分空，京口追随一梦中。落纸云烟君似旧，盈巾霜雪我成翁。春来茗叶还争白，腊近梅梢近放红。领略溪山须妙语，小迂旌节上凌风。
九庙宁神蔼德馨，煌煌又见产芝英。香凝荐斝椒兰润，色映雕梁日月明。绍复祖宗全达孝，感通天地契精诚。试披瑞牒占休应，看取皇家万叶荣。
晓开疏屏望荣光，仰见威灵烛下方。二本同楹真盛事，三年叠秀是殊祥。好图瑞采增旗帜，更诵灵华续乐章。拜舞共陈归美颂，喜浮春殿九霞觞。
散策相从倚玉鸠，不须更伴赤松游。林塘在眼供舒啸，花鸟催诗好劝酬。一座几盈三百岁，四翁宜寿八千秋。堂前风物如伊洛，尚欠香山与石楼。
西望斜川烟霭低，荆溪东下泛清漪。夜来风雨秋怀共，春草池塘昼梦迟。江左便传花萼集，曲中休奏紫芝词。安车不日联镳至，银角桃枝上玉墀。
风度颙颙白首郎，清朝趋奏久含香。东南德望龙津阔，甲乙科名雁序长。使节不辞骊驾远，卿家重见㦸门光。愿公早入承明去，一试囊中活国方。
野鹤摩云万里心，一枝聊复寄高林。愁边举目江山异，客里登楼岁月深。长铗誓为知己用，短檠空伴读书吟。龙门不拒通家子，应许来听正始音。
煌煌大笔照坤维，忽见文星下紫微。万里江山浑改观，九重绅笏更争辉。占松不假刀形梦，换马端期鹄趁飞。试问郫筒故乡酒，路人应唱踏花归。
一从雁塔缀英游，又见功名得志秋。丹阙万人窥榜眼，碧幢千骑拥遨头。锦城日暖惸鳏舞，玉垒烟深铠仗收。它日中和闻善政，一琴宁复久淹留。
三年虎卧白云关，谁念穷猿失故山。野客已拼花自落，道人今与鹤俱还。厖眉皓首双松老，白㲲青丝一室闲。何日得追尘外趣，听君击钵翠微间。
我来何幸识支郎，百丈峰头宝月光。质薄自怜非燕颔，途穷谁信是龟肠。渐看鬓底千丝白，敢说眉间一点黄。坐见锦溪秋水阔，不知何日理归艎。
春来物物未关情，只与寒梅有旧盟。芳信已催诗兴动，幽香还酿客怀清。月摹瘦影横窗淡，雨浴疏花照水明。却忆去年花下饮，共持杯酒泛飞英。
家在涛江欲尽头，结茅宁为乐休休。达人自得一经趣，游子空怀千岁忧。坐对圣贤唯酒适，身凭形影以诗酬。公今非遁元无闷，要把韦编续圣丘。
向来归卧白云边，忽拜君王诏墨鲜。谁借羽翰超弱水，又随簪橐过甘泉。酒同今夕兄酬弟，诗比当年圣得贤。润色正须燕许手，小儒那有笔如椽。
吴山濯濯烟鬟青，湖水练练光绕城。城中主人目如电，爽气坐纳山水清。千门鸣弦夜月静，四野垂颖秋云平。试占古语咏侯德，一贤可当百万兵。
苏台屹立层霄里，环望水云三百里。十年草绿春城荒，麋鹿肆游歌舞地。公来一顾风物新，华屋下蟠烟霭翠。正须满意事登临，早晚中台拜英卫。
馆娃宫院秋沈沈，采香芳迳花委金。吴王旧事久寂寞，此地犹怀千古心。黄堂高兴动樽俎，三百画桥丝管音。吴侬但识宴会乐，那知绕屋棠阴森。
城西连柂枫桥夜，城东接舳阊门下。细听来往棹讴声，一一歌呼颂仁化。尔知德政并龚黄，我慕风流到王谢。会当临景赋新诗，写得吴中有声画。
洞庭雨断兼天碧，松江月明波动色。剪橘霜包照座黄，鲙鲈雪缕堆盘白。秋到湖山最佳处，此景付公天不惜。英名自是龙骧家，更待高闳立幡戟。
相门旧列名臣传，挺挺遗风眼中见。远览初褰贾父帷，仁风已满袁宏扇。坐看诏玺天边来，袖章入对金銮殿。好追乐事醉升平，日奉宸游玉津宴。
一方静治民安枕，天子英明用人审。慈厚薰然布帛温，威明皎若冰霜凛。斡旋妙手经画余，贯朽如山粟填廪。禁闼还容汲直归，淮南定报奸谋寝。
六飞南驻开陪京，朝廷恃此为金城。元侯卧护股肱郡，去天尺五日月明。谁怜游子岁一过，欲往不得如流萍。今日西风要留客，好山横道烟光凝。
青衫飘泊江海生，十年篷底载我行。每逢胜地一长望，江山举目难为情。登楼几作仲宣赋，在野犹带倪宽经。迩来困甚几执热，愿焉一濯秋风清。
盖公论治齐相堂，穆生酌醴元王觞。古人好士乃如此，名重千载尊而光。我公风度冠今昔，龙门冠盖春云翔。微才讵敢充旨味，药笼庶容芝桂香。
嫔风合冠女图中，礼法能兼郝与钟。自许夫知黄鹄志，曾看女拜紫鸾封。高堂把酒同姻睦，燕坐翻经乐始终。千载管彤书盛事，只今门有婿如龙。
猗兰奕叶神明胄，四德宜家绰有余。盛事可稽彤笔史，当年曾梦紫函书。子登虎榜朝辉弁，夫握龙韬拱殿庐。长乐宫中称万寿，犹思翟茀拥𫐌车。
晓开阊阖黼帷张，五色凝云捧玉皇。风入舜弦声荡漾，日浮尧荚景舒长。猗兰殿上霞飞栋，华萼楼前露满囊。共指南山申善颂，太平天子万年觞。
风弄芦帘掩复开，闭门一室此徘徊。故人难望扁舟至，远信谁凭驿使回。窗外不知飞霰集，坐中只觉暗香来。新诗亟报春消息，不待天边看斗魁。
柯山落魄一仙翁，二十八宿罗胸中。学术该通明若鉴，襟期豁达气如虹。醺醺痛饮一楼月，落落高谈千古风。一本流年无惜示，贮之他日验穷通。
喜咏高秋此日生，门闾佳气想充盈。堂堂体貌千钧重，凛凛精神一座倾。暂使远民瞻玉帐，要知圣主有金城。兜牟却作貂蝉去，五筦难淹宋广平。
妫姓从来莫与京，传家初不为金籯。只今八桂苍苍处，倍觉中台两两明。南徼不闻刁斗击，北辕行见衮衣迎。定知天锡公难老，端与邦家立太平。
俛视人寰但一沤，应缘来作圣时游。英风盖世桂林伯，相业传家户牖侯。号召即看持玉节，姓名已久覆金瓯。他时欲记中书考，简策应须汗马牛。
欲知今岁好生朝，召节翩翩下九霄。便入三槐新位次，空余八桂旧歌谣。机神照物宜前列，质干参天合后凋。他日凌烟图画处，方瞳炯炯映金貂。
英姿卓荦众长兼，暂假威名镇峤南。忽报邮音驰尺一，即看躔次近魁三。照人风采谁居右，致主功名在立谈。远俗岂知如许事，只言无计驻征骖。
清明公正复慈祥，触眼平生见未尝。自幸来依骠骑幕，如何又趣舍人装。云霄去路日千里，萍梗微踪天一方。独有此心无远近，岁寒犹欲试冰霜。
先生高卧武夷巅，一旦趋朝岂偶然。报国自期如皦日，归田曾不待来年。怀铅共叹杨雄老，鞭马今输祖逖先。册府风流久寥落，送行始复有诗篇。
落落开谈四座惊，已应俊气压诸生。高山意远难知己，白雪词高绝和声。此道要须齐得丧，古人初不为功名。芬芳各自随时耳，何用临风嗅决明。
从来人物数成都，果见英髦入荐书。齐鲁风流方演迤，渊云文采自纡余。姓名即上飞龙榜，乡里争迎驷马车。圣世取才三尺在，但惭无地更吹嘘。
嘉宾式燕正炎曦，风自南来为解围。细听吹笙仍鼓瑟，即看结绶却登畿。清朝不用赍刀布，昼日偏宜著锦衣。太守自怜推不去，栈羊酾酒待还归。
曾执干戈卫鲁邦，颍川家世愈芬芳。扶疏枝叶连江浙，烜赫功名冠魏唐。卓荦高才当企及，青精一饭故宜偿。获通谱系诚倾盖，昭穆从斯永不忘。
莲宫高耸月峰坳，自与红尘绝世交。万顷田畴天外种，数声钟磬日边敲。地寒春尽花方绽，寺僻僧闲疏不抄。禅月满堂诗句在，恨无砖玉可相抛。
君王自古幸游多，未必南从山涧阿。龙虎真藏金鼎火，凤凰从食玉山禾。云霞落日舒旗帜，琪树西风响珮珂。伊尹乐耕南亩日，想应高隠碧嵯峨。
曲曲湾湾散复收，覆如冈陇仰如沟。能教有漏成无漏，解使邪流入正流。凤侣双双朝殿角，鸳行对对滴檐头。时人莫道身骸小，盖得君王万万秋。
至人阅世若云浮，来本无心去莫留。应诏子微聊一出，如龙柱史复西游。扁舟绿水霜天晓，夹岸丹枫泽国秋。遥想御香清醮罢，仙鸾飞绕玉华楼。
六月炎炎如火热，谁知冷处胜冰雪。红尘闹市等个人，七佛轨仪都漏泄。报龙王，须福护，大千捏聚为檀度。一言札住万机通，自然光壮少林风。
妙处如何论浅深，应之于手得于心。方圆不用机谋力，长短休将语默寻。一斧便成真活计，三思始就费光阴。山僧直截重重说，须信真𨱎不博金。
风雨回头已十日，野花狼籍春可惜。水深泥滑行路难，但见千山好颜色。青青稻畦初布秧，人家掩扇蚕事忙。驾言有程不可驻，𫛸鴂一声归梦长。
金殿春风策隽贤，上林弧矢更争先。不辞老懦聊推毂，要见飞腾总着鞭。勋业肇端登凤沼，词章接武侍甘泉。明年贡籍还增倍，定作东州盛事传。
南北驱驰老病身，不堪节物更催人。梅梢白白犹藏腊，蔬甲青青便作春。铁马渐欣边塞静，土牛还祝岁时新。圣朝文物从兹始，元日郊丘得上辛。
苦寒无那岁峥嵘，一夜阴风雪满城。莫问牛羊迂使节，却思鹅鸭溷军声。庭空賸喜罗琪树，履敝犹堪步玉京。更碾新芽试汤火，从来冷淡是书生。
瑶山直上玉梯横，不用银花散火城。著柳共看飞絮动，打窗浑作乱蚊声。路寻鸾鹤天疑近，石壅鲸鲵观易京。便拟乘风跨沧海，更须新月趁潮生。
霏霏小雨映烟光，睡起文书正满床。芍药倚阶才弄色，酴醿堆架渐吹香。林端好鸟犹相应，叶底残花欲自藏。便觉春风如我老，须君驻世有奇方。
杜陵爱饮觅南邻，我亦颠狂不奈贫。渐有好花宜过雨，应须美酒细酬春。十年乡国无穷思，千里江湖未老身。莫向空中厌愁寂，杏梢桃叶一番新。
菊枝萱草乱庭隅，旋卷疏帘卧看书。枕簟凉生秋雨后，轩窗睡足晚风初。官闲自爱门无辙，计拙犹惭食有鱼。莫遣功名心易老，只应湖海气难除。
书史悬知伴此生，敢求身外百年名。青灯又暗吹窗雨，流水长闻入夜声。玩世久忘荣辱累，定交谙尽死生情。翛然隠几焚香坐，不独心清境亦清。
窗外幽花无数生，乱红相映不知名。长条自转风前影，别壑还添雨后声。闭户苦无佳客语，披书聊慰古人情。诗成步逐山腰月，相对茅檐夜色清。
新笋成行嫩菊生，故人为作小轩名。十年敢有旌麾意，两部空遗鼓吹声。世事如尘纷过眼，风光和酒最关情。曲肱不作南柯梦，槐影阴阴枕簟清。
乌鹊无声夜向阑，空庭插竹巧谁看。长生殿里金钗暖，百子池边五缕寒。梦破清风吹雨脚，醉余新月上林端。闲来不辨论时节，賸喜秋花共夕餐。
茱萸满把半青红，强拟登临少客同。碧树池塘秋色里，黄花时节雨声中。官闲觅句能消日，酒薄看山尚怯风。高李故人今健否，一樽怀古意无穷。
松窗永日度凉飔，坐觉清阴寸寸移。境静故应闲可乐，形臞犹有病相随。尘埃末路思千里，风露何年饱一枝。百岁穷通吾自了，闭门长咏子桑诗。
岁月催人易白头，只应蝴蝶梦为周。跰𫏨久悟人间世，汗漫已期方外游。化鹤自知迷故国，断鳌今见立神州。蓬莱水浅君须记，莲叶翩翩仅可舟。
寓意平生止墨卿，转喉无奈触钱神。敢将名利期当世，直欲文章似古人。积雨尚添门外辙，颠风不扫甑间尘。倦游傥有凌云赋，肯为黄金巧致身。
少日功名谓立成，壮年漂荡已心惊。正平只合依文举，元亮何妨慕孔明。墓上征西真底用，生前杯酒未宜轻。田园待足何时足，归赴空山猿鹤盟。
百金为换七玄衣，自启筠笼俯钓矶。白水真人聊并聘，清江使者遂同归。负图可但逢时出，曳尾宁须与世违。好去沧波莫回首，余不亭下柳依依。
孤城雨脚暮云平，不觉鱼龙自满庭。托命已甘同木偶，置身端亦似羸瓶。浮家却羡鸱夷子，弄月常忧太白星。当日乘槎便仙去，故人应罪曲江灵。
十日春晴未放梅，篮舆端为看山来。路寻绝壑空流水，寺倚苍岩只废台。处士尚余三亩宅，野僧合买万松栽。故知佳兴难为败，上尽西峰眼界开。
鼙鼓初归塞上师，京江酒美胜年时。春来逆旅真无事，身到名山合有诗。石底於菟穷作穴，泉间科斗闹成池。荒寒景色君休问，后日应怀此客随。
莫嫌鞭马踏春泥，茶鼎诗囊偶共携。山色雨深看更好，湖光烟接望还迷。连天花絮飞将尽，夹道蒲荷长欲齐。官事得闲须洗眼，蓬壶只在帝城西。
莫辞冲雨湿春衣，要看湖山滴翠微。絮重欲飞堤柳暗，花寒无赖海棠稀。官忙未觉追游少，酝美犹堪尽醉归。屈指薰风来几日，绿荷簪水已依依。
出游初不计阴晴，聊喜湖山信马行。弱柳自随烟际绿，幽花还傍雨边明。嫩蒲碧水人家好，密竹疏松野寺清。烂醉一春才几日，可无佳景付诗情。
密竹疏松一水边，高舂自占曲肱眠。心如古井真无浪，迹似寒灰岂复然。舌在未应甘寂寞，地偏犹可小回旋。春风又绿池塘草，清梦从今只惠连。
渊明绕屋树扶疏，大似蓬蒿仲蔚居。老矣强营三径菊，闲来未厌五车书。诗成叹我同招隠，赋就须君敌子虚。努力青云家世事，他年簪笔待严徐。
青鞋藜杖破层云，胜日犹能眼界新。窣堵已摧豪士手，狻猊犹现法王身。寺藏松竹疑无地，路接烟霄不到尘。车马憧憧城市客，举头相望几由旬。
船窗初日弄晖晖，起坐胡床自揽衣。无数青山随岸改，几声幽鸟唤人归。鸥盟好在重游戏，蝶梦惊回果是非。便拟走书闻稚子，归来同买钓鱼矶。
不到仙山二十年，道人双鬓亦皤然。却看翠岭千寻石，又泛清溪九曲船。目极已高聊自喜，身轻欲上可无缘。只应猿鹤遥相认，笑我归耕未有田。
骑曹公事日纷纷，荀令香炉欲罢薰。冷雨定知还作雪，好山无奈只藏云。看花便觉名何用，劝酒谁能耳不闻。岁晚官仓尘满眼，只应清坐独输君。
去天尺五城南寺，目极层轩得此游。山阔雨收云点缀，江清日淡柳风流。僧扉缭绕牛鸣地，楼阁参差斗大州。公自蓬莱旧仙伯，一麾真复占鳌头。
谬误君恩再领州，名山犹幸复春游。苦无羽客追元放，尚有群儿识细侯。麦穗雨晴迷野岸，桃花风急满溪流。隔林布谷如相应，更酌丹泉为少留。
连天松影转崔嵬，夹道桃花迤逦开。便觉胸中有东海，不知脚底是三台。闲云自作千峰雨，流水真成万壑雷。唤起吹笙王子晋，夜深乘月上琼台。
卞山苕水共苍苍，中有先生万石堂。早岁英名类终贾，暮年眉寿到刘杨。人琴遂欲成千载，鸡酒犹能酹一觞。身后遗编尚尘积，丰碑谁复付中郎。
路转崔嵬第一峰，两仙迎我度空蒙。不知屦蹑青霄上，但觉身行绀雾中。陇麦正随高下绿，山花犹作浅深红。极知灵运真任守，蜡屐穿林兴未穷。
不辞扶病触春寒，及此新晴一日闲。云外经年见双阙，马头乘兴数前山。清泉细酌巉岩上，佛窟同探紫翠间。我亦无心话禅悦，衔花百鸟自飞还。
山绕孤城水拍空，惜无残月照疏桐。江干云断夜来雨，木末凉生秋到风。六代兴亡知寺古，老禅神异载碑丰。诗成极目苍茫里，惜别情怀醉梦中。
稠红乱紫正芳菲，寒食青门客自归。江上酒醒闻燕语，日斜睡足看花飞。功名老去真何在，丘壑平生岂愿违。尚喜系船探禹穴，稽山云淡雨霏霏。
行人脚底不生尘，绝壁仙凡路已分。一水奔腾崖覆雪，九峰罗立岫填云。谪仙才大三千首，国老谋深十万军。莫对青山叹华发，丹砂未就又论文。
圣皇初款帝中坛，羽檄交驰玉仗寒。佳节又看当警急，劳生底用较悲懽。腐儒忧国成千虑，强敌窥人讵一端。梦想淮南风雪里，可无消息报平安。
丞相园林景物繁，花亭那更得跻攀。平看溪上千寻木，不数城南万叠山。歌舞恍如银汉外，笑谈常在碧云间。醉酣欲问刘公客，百尺楼中亦汗颜。
北风吹雨冷如秋，更上江干百尺楼。琼树佳人闭黄壤，石城华屋变沧洲。三峰已觉蓬莱近，二水真成汗漫游。六代风光几人物，不妨拥鼻向南州。
曲阑十里画屏开，气压凌歊百仞台。不尽溪光空外见，无穷山色望中来。旋规北槛栽新竹，更辟东窗对野梅。老子兴来真不浅，清秋忍负十分杯。
官事常忙心自闲，故应拄笏为西山。举头但觉来风月，著足何妨涉阓阛。振廪功成聊共醉，追锋诏下合俱还。须知苍翠看无尽，输我岩居昼掩关。
咄咄真成了事痴，功名何在鬓霜垂。清谈安得如夷甫，佳句无劳发恺之。山色倚江秋更好，烟光连市晚偏宜。田园底许归能决，且撷黄花付酒卮。
目尽西山落照边，危亭风景故依然。重来身忝二千石，老去心惊十九年。种柳已高丹槛外，栽花犹占绿窗前。不堪素发纷垂领，还愧青春令尹贤。
一径清深不起尘，芳菲红紫意随人。应知地胜无非景，但有花开即是春。萱草自随兰叶茂，棠花还与桂枝新。彩衣兄弟人生乐，莫惜支筇步武频。
手种苍筤数百竿，筑亭相与枕书看。故知落落非春事，直有青青共岁寒。一壑自欣幽意足，三年独得此君欢。萧然风露千寻影，搔首哦诗独凭栏。
山缭重城水拍堤，雨晴秋浦静相宜。新篁弄日千竿玉，纹簟披风八尺漪。坐对芳洲端自乐，兴来小艇亦频移。他年稳侍蓬莱殿，聊记高亭一笑时。
月里琼宫不禁寒，谁令白昼堕人间。阴风淅淅来深谷，晴雪霏霏溅两山。静爱飞流聊洗耳，坐看绝磴可怡颜。红尘热客那知此，赤脚青松意自闲。
山到西江势却回，倚山楼殿更高台。天容水色望中见，帆影车尘空际来。桑柘棋分千里迥，波涛壁立两峰开。登临拟问兴亡事，白塔亭亭锁翠苔。
雨余天宇澹澄瀛，及此秋郊一日晴。轩盖翩翩度林影，笙箫隠隠杂溪声。风随广席歌呼转，云满高台步武生。记取今年作重九，丹崖绝壑是神清。
使君谈笑两桥成，人向晴虹镜里行。更辟轩窗待游览，要看山水倍澄明。波宽十顷知鱼乐，岁熟千家响碓声。收拾风光付华月，一樽还记昔文清。
百岁休论七十稀，羡君林壤得熙怡。赋归已久同元亮，至乐真能慕启期。一壑过人聊自足，万钟于我亦何思。故应不羡纡朱贵，带索行歌世未知。
少年行乐记乡关，月渚霞洲一梦间。为爱轩窗临野水，只疑风景是家山。荷香柳影情偏厚，竹色松声意自闲。堪笑主翁持节手，却来垂钓傍苍湾。
酴醿插架未成阴，水满方塘数尺深。入户幽花真有意，拂檐高竹更关心。鸣禽唤客知闲景，舞鹤迎人作好音。莫道相逢欠歌管，一觞酒尽读书林。
倚杖溪桥暮雨垂，春寒空翠着人衣。凌空怪石如旗竖，喷壑清泉作练飞。乘兴正须随地饮，醉狂聊共插花归。从教拍手儿童笑，要是山深客到稀。
救饥岂复卫文子，阙食尚怜颜鲁公。定知啜粥可糊口，未至复疾号山芎。东方千牍羡饱死，颜氏一瓢嗟屡空。我家无钱但斛粟，与子共坐诗能穷。
广文官冷酒钱空，平日清樽一笑同。苦忆车公来座上，翻成王老隠墙东。定中示病应非病，诗里能穷有底穷。凉月满天新雨足，试凭檄语愈头风。
他年曾作社中人，肮脏归来白发新。阔别常思共杯酌，旧交那得更比邻。黄鸡白酒可劳劝，青笋乌椑未绝贫。恨不从君语终夕，空斋愁坐独伤神。
平生诸女重吾贫，敢意君家亦效颦。丑恶未妨攘盗贼，长成难议卜比邻。遥怜四十称郎罢，岂惜千金办主人。美酒尚须留待我，明年应见玉麒麟。
曲水流觞迹易陈，水边那复御厨珍。茶烟永日看轻飏，槐火今年又一新。邻舍未应烦束缊，官庖犹幸有舆薪。须公更试长檠夜，賸照歌台拂镜尘。
十年松竹暗茶山，君有诗声旧将坛。食荠谁如东野苦，无毡不奈广文寒。闭门久咏高轩过，弹铗今嗟行路难。我亦凋零旧宾客，遗编聊共拂尘看。
踏雪冲寒遍几州，岂妨乘兴作清游。风横白鹭歌琼树，月满青山问钓舟。梦绕征途浑历历，老谙世事总悠悠。尘埃鞅掌君休恨，自有诗轻万户侯。
白首相期翰墨中，衰龄况是甲庚同。久怀妙论传犀麈，尚喜清诗附驿筒。柳长五株知讼少，麦呈两穗报年丰。去天一握归来近，密令畴庸可拜公。
双溪岩曲芦江岸，每见君诗句益奇。渐喜青云今得路，岂妨白雪尚摛词。断蛟入海功何壮，披腹排云世共知。斫却月中丹桂手，朝阳应占凤凰枝。
拾青紫本一经明，得失由来信可惊。美玉固应人未识，千钧何自俗能轻。马曹寂寞心空在，骥子昂藏骨更清。稳步烟霄迟速耳，笔端梦觉已花生。
文彩风流冠一时，三池聊作凤凰池。新诗到处传桐叶，丽唱他年满竹枝。归梦故应怀古括，清谈还喜对峨眉。玉堂待草山东诏，解缆春江莫放迟。
簿领装怀笔拥尘，经年舌强不论文。跫然步武心还喜，籍甚声华耳旧闻。曲水赋诗须鲍谢，甘泉第颂忆渊云。相期稳上芸香阁，要策清时翰墨勋。
渴雨空斋昼不眠，疏帘竹簟意翛然。借君妙语清袢暑，起我衰悰似壮年。得意每看雄霓句，逢时会奏白云篇。汉庭久重春秋学，凌厉烟霄更着鞭。
长年游宦已堪嗟，寓舍无田岂是家。母子分飞还岁换，弟兄相望各天涯。尘埃阅世丹心在，朱墨萦人两鬓华。闻道过庭新哭鲤，开书空有泪横斜。
田园未办各身谋，兄弟今成迭去留。游宦三年方启足，寄书千字又从头。白云不定山容晚，碧水无穷树色秋。回首寺桥同社客，想因明月话离愁。
谢三船上醉同归，黄四花边手屡携。巷里何曾异南北，屋头还复记东西。一杯相属情犹在，千里分飞意自迷。堂下秋来足萱草，定倾家酿饫黄鸡。
险阻艰难客路赊，东西南北问生涯。秋声瑟缩生梧叶，野景萧疏上菊花。去国已惊身老大，无家空有泪横斜。遥知载酒齐山寺，应忆年时醉月华。
江上潮声日夜来，相望踪迹共尘埃。乱花洗雨红成阵，叠嶂连天翠作堆。山市放歌知屡醉，沙津独步想千回。松林月出溪桥夜，犹忆当年对野梅。
风景新亭旧往还，谁能举目较河山。宦情老去秋多感，官事忙时夜始闲。窗外槁梧风瑟缩，竹间乱石雨淙潺。青灯已作江湖梦，同约归期早晚间。
半亩方园水到门，地偏人静恰如村。声名不用卿王衍，文字真能仆屈原。举世知君如我少，平生学道欲谁论。何时共结柴桑社，篱下秋来菊正繁。
才疏政拙愧能名，黄发犹欣见老成。林壤固知聊自乐，门闾要是已堪旌。持杯潋滟千眉耸，落笔纵横四坐惊。笳鼓过君应一笑，平田两部足蛙声。
山下清溪溪上亭，竹阴芳径眼增明。已知数日逢寒食，賸喜今朝作好晴。酒美故应容客醉，歌长不自觉诗成。春深准拟多行乐，却作花前送我行。
门外黄尘有底忙，主人高卧兴何长。春风竹树箫笙转，雨足轩窗笑语凉。耳热漫思官里事，眼明犹识醉时妆。紫云莫厌频来客，未抵当年御史狂。
溪岸风高霜作棱，杯盘草草对青灯。已甘盐菜待梁柳，况有酒浆延杜陵。岁晚鬓毛纷似雪，天寒门巷冷于冰。春风稳送金闺步，看蹑鳌山最上层。
青琐金鸾迹未容，寘公犹在昔贤中。著书定已追迂叟，得郡何妨号醉翁。丰乐桥边鱼动镜，清流关下马嘶风。独怜湛辈犹奔走，不得登临一笑同。
江干风雪敝貂裘，兄弟相看已白头。两月追随无十日，一春离别甚三秋。清时官职难频窃，异县田园合早求。并戏母前端有日，省郎虽美不如州。
笔下纵横自学林，胸中玉海更清深。识君异县见眉宇，过我空山聆足音。月近中秋还惜别，雪飞穷腊会重临。闲门剥啄谁相问，与客宁论旧与今。
晴林绿树越江边，聊泊东来倦客船。风引花香微近酒，水浮月色澹连天。惊心朋旧皆千里，回首光阴又五年。莫笑相逢便离别，此生身计已飘然。
弹铗功名易白头，归欤未办五湖舟。送君与我皆为守，到处逢山且纵游。薄日连云千幛晓，斜风吹雨一江秋。买鱼斫鲙垂虹上，更为今年好景留。
吴歈湾月韵江船，屈指同行二十年。胜日五湖看老矣，倦游双鬓各苍然。拟寻诗酒平生社，未了尘埃薄宦缘。后夜西风相忆梦，琵琶亭下水笼烟。
华发相看四十年，饱谙世事欲忘言。一春离别当寒食，再岁追随作上元。湖外溪山明小槛，雨余花柳暗西园。极知老大交朋少，相与论文更一樽。
场屋俱为拜赐师，烟霄独喜凤毛飞。壮心似铁何曾老，健笔如椽合一挥。北渚青山劳我梦，西垣红药待君归。诏环不作经时隔，沙路薰风卷绣衣。
淮岸春来罢夕烽，君王奏凯大明宫。守关岂但勤萧相，分陕犹宜屈召公。彩绶不妨龙衮贵，锦衣真与故乡同。政成更上平戎略，归作麒麟第一功。
翰墨英名多士先，经纶长策万方传。久知燕许文章大，要自皋夔事业贤。曲水兰亭修竹外，都门祖帐百花前。去天尺五调元旧，肯使邦人借一年。
畴昔追风幸执鞭，词场好在笔如椽。十年睎骥犹瞠若，晚岁登龙未偶然。下客阳春惊白雪，何人绿水近红莲。尚应九里蒙河润，他日一天今二天。
周南留滞几年余，笔力追还两汉初。无地寘君群玉府，因人贻我万金书。未嗟王粲依油幕，聊喜安仁奉板舆。梦想风帆转平楚，眼明江树绿扶疏。
杖策冲寒不作难，弓刀结束笑谈间。便从幕府清民讼，已佐戎车靖蜑蛮。风雪幸无千里路，江湖才隔数重山。荆南桃李新开径，屈指春融及早还。
台阁英名二十年，卜居那得便林泉。履声旧振星辰上，谏墨犹存雨露边。欲考治功三府近，且施惠政一州先。黄山看尽须黄阁，六月天池更着鞭。
高文不试紫云楼，犹得声名动九州。金马渐登难避世，蓬莱已近却回舟。烧城赤口知何事，许国丹心惜未酬。归卧镜湖聊洗眼，雨余万壑正争流。
前年边马饮江水，烽火瓜州一水间。正使楼船多战士，要须京岘作重关。平戎得路可横槊，佐郡经时应赐环。把酒赋诗甘露寺，眼中那更有金山。
觥船相对百分空，京口追随一梦中。落纸云烟君似旧，盈巾霜雪我成翁。春来茗叶还争白，腊近梅梢尽破红。领略溪山须妙语，少迂使节上凌风。
五斗由来岂疗贫，尚应拄笏对秋云。未嗟薄宦来还去，但觉频年我送君。舍北水生思共赏，淮南米贱好相闻。白鱼青笋平生事，愁绝江寒雁影分。
野阁山扉旧卜邻，竹阴花径每情亲。举觞契阔又千里，同社凄凉无几人。濯濯未妨如月柳，悠悠真不奈风尘。海门应去蓬莱近，我欲乘桴试问津。
故家零落眼中稀，岁月峥嵘踏路岐。诗解穷人君莫恨，钱能使鬼我方知。片言折狱非无日，谈笑封侯会有时。一上梅山吊槃瓠，賸题佳句写幽思。
紫橐甘泉不愿留，虎符聊试海边州。长城底用骑围铁，下濑直须船有楼。草木已应知世望，江山好在得诗流。春风桃李西溪路，宣室归来尚黑头。
御史英名世罕俦，峨冠聊复渐承流。治功要自先冯翊，大惠何妨始歙州。野媪定知还去虎，山民从此罢赍牛。百年善政须公继，尺一书颁愿少留。
江出新安见底清，黄山高势碧峥嵘。袴襦会遣民皆有，枹鼓悬应夜不鸣。蜡屐未须怀别墅，虎符今喜得名城。他时一榻容徐穉，端共舆人乐政成。
逸骥骞腾十二闲，追风那复驻辕间。向来官况诚留滞，此去诗情记往还。会课未妨更美秩，趣班聊喜近天颜。割鸡莫费千牛刃，奏赋金门入道山。
樽酒盘蔬语夜阑，三年犹得几追欢。海棠半折春方好，杨柳都青社正寒。筹画定应瞻武帐，文华端合侍金銮。割鸡底用磨天刃，迟日湖山满意看。
南郡开边古上流，君王侧席用嘉谋。壮怀何止入云梦，雄略行看半九州。风劲鼓声连岸动，雪晴江影与天浮。一樽莫作新亭语，勋业归庸尚黑头。
功名相望十年前，白首官曹仅接联。良玉要须更九火，明珠那得閟重泉。清风遂作双溪咏，老手悬知剧郡便。奏课不妨聊第一，归来更著祖生鞭。
縠纹江畔得君诗，俊逸清新字字奇。一笑偶成归妹约，几年还见外孙辞。横经绛帐地虽远，给札金门天未迟。痛饮离骚吾事尔，湘山风物与春期。
文笔超然自不群，胸中韬略未全陈。讵应远致岭南士，会见来清塞北尘。桂海接天聊纵目，火云堆露正关身。元戎在昔同科彦，一鹗飞书上紫宸。
少年薄宦几东西，送汝临岐意尚迷。作尉未嗟官职小，致身当与古人齐。短篷载雪看梅蘂，古驿冲风信马蹄。尔父渐衰吾已老，寄书时一到南溪。
蚤接君家大父游，迺翁幕府尚淹留。文华遂见诸郎秀，名宦悬知异日优。朝雨拍溪梅正熟，晴云烘路麦初秋。渭南自昔多贤尉，官近长安不用愁。
十年门户苦雕零，屈指天涯几弟兄。羁旅可堪怀世事，典型谁与振家声。惊心朔岸秋风急，极目南溟瘴雾横。好过贪泉未应酌，少年游宦要冰清。
官曹邂逅得情亲，一赋松斋遂绝尘。天禄校书元有路，甘泉第颂可无人。江山兴味不知老，芋栗生涯未觉贫。我欲邀君寺南住，春风聊与杏花邻。
西风同泛婺江船，倒指光阴六换年。秋色又看梧叶老，离怀还对菊花前。尘埃左宦空搔首，功业青云更着鞭。儿女关情易来往，一樽临路亦凄然。
忘怀物外且如愚，何事劳精据槁梧。以马喻马即非马，数舆无舆方得舆。莫执斧斤过栎社，懒施几席向蘧庐。好归玉秀峰前座，闲看晴云自卷舒。
巍巍舜治浃嘉生，宴俎丰年万宝成。禁幄云深开晓色，上林风迥起秋声。威加鼍鼓雷霆转，喜动龙旗日月明。应手神珠看电击，旄头消尽铁山平。
林壤欣欣乐有余，杖藜常及晓鶑初。春风入户花开落，晴日当窗云卷舒。契阔经年千里面，平安满眼数行书。弟兄州县真劳尔，畴昔交游半石渠。
问舍求田苦未成，定逢丘壑眼先明。极知官事无时了，且作青山任意行。元亮折腰应自笑，子荆洗耳讵忘情。不妨同是催科拙，下考他年更类城。
轻风猎猎转残红，春去荒村暮雨中。花影带寒犹黯淡，山光和雾更空蒙。百年拚却身长醉，五斗由来计日穷。惭愧宾朋有胶漆，不堪兄弟苦西东。
十年计拙未能伸，四海滔滔总是津。但得有山供醉眼，不忧无地著寒身。鶑花撩乱空三月，风雨凄凉过几旬。莫道衡阳无雁信，故应时有北来人。
海上狼烽不起烟，兵戈犹记旧年前。岩居有客能招饮，肉食何人为给鲜。但得生涯类盘谷，可无风景似斜川。共寻糊口田三亩，仍办遮头屋数椽。
江南淮北市初通，人语忻忻作好风。抱耒只思耕陇底，买船谁复渡辽东。向来熊耳真投甲，此去天山拟挂弓。上策圣君今自治，白头忧国寸心同。
桑间无褐半饥人，斗粟千金不换银。末路多惭逭沟壑，长年敢笑走埃尘。江声直下黄牛峡，河势遥分白马津。回首向来征战地，壮怀俱在只伤神。
几日云阴合又开，良田秋近起黄埃。一觞未致灵祠祷，半夜先欣好雨来。政拙自知容我懒，诗清要是得君催。不妨咳唾皆珠玉，渐喜新凉入酒杯。
雨后红蕖满意开，风前绿浄绝纤埃。独怜病守孤吟赏，犹幸诗翁数往来。农事已知沟浍足，欢声不待管弦催。旋舂玉粒添冰酿，莫负樽前鹦鹉杯。
老病幽栖不厌闲，未须消息梦长安。一春意淡连墙竹，终日清香小槛兰。红蘂便惊风里尽，青林犹惬雨中看。故人诗卷从头读，似酌芳樽为解颜。
湖山秋尽作幽期，未觉浮舟菡萏衰。怯酒自怜多病后，强歌还忆少年时。平芜半绿烟犹接，好菊微黄雨更宜。单父层台在何许，一樽怀古少陵诗。
去年雪里共清游，萧子酣歌几唱酬。竹叶又看新酿熟，梅花还作暗香浮。青衫尚想君奔走，短褐空嗟我滞留。南北两峰银色界，不应孤负水边楼。
腊近春临雪意迟，褰衣敢惮走灵祠。夜听小雨犹倾耳，晓看群山顿展眉。好句悬知得冰柱，香醪试为压羔儿。便应风月台中客，不减梁园赋就时。
九门叠璧耀朝暾，不比千灯作上元。天与蘂珠开汉殿，人将冰玉奉尧樽。寒威已觉边声静，春意都随诏语温。夜入蔡州飞将在，肯容敌骑妄称尊。
曲栏高槛倚崔嵬，要是仙京白玉台。云色自连𫛛鹊动，天颜亦为近臣开。光翻午夜浑疑月，花满新春未数梅。自笑诗成无好语，但知缟带与银杯。
填空密雪借风威，深闭蓬窗昼掩扉。待学仙人乘鹤驾，未容寒士泣牛衣。连篇妙语千金重，满合黄柑数寸围。细酌清樽酬夜月，更看庭树作花飞。
东风阁雨酿重云，賸喜天街玉作尘。梅已着花还点缀，柳能吹絮便争新。湖光照坐偏宜晚，酒力欹栏别是春。惭愧相如未能至，却将冰柱语惊人。
湖海周游未卜居，好山时一梦衡庐。苦无事业堪调鼎，薄有生涯可负锄。玩世阮公方蜡屐，归田陶令亦巾车。屋头早晚东西住，愁绝江船夜雨余。
何许江山发兴长，浑疑庐阜对彭郎。胸中丘壑元萧爽，笔下烟波故渺茫。落落疏松长映座，冥冥飞雨欲侵床。冷然已作华胥梦，便有群仙到枕旁。
亭亭石塔宝公龛，賸喜僧床得对谈。坎𡒄词场君亦滞，驱驰世路我何堪。军书又见纷南北，敌势由来说二三。淮岸西风晚更急，似传烽火过江南。
霜晴怀玉自生烟，寒色凄凄过雁边。路转湘南知几日，山连楚尾又穷年。相期鸡黍情欢甚，惜别尘埃意黯然。马上哦诗冲暮雪，清风怀我北窗眠。
平生作计本山林，便腹空余贮古今。致主未忘他日志，归耕每动十年心。疏翎浪喜烟霄近，弱植多惭雨露深。早决儒科犹望汝，蛩然虚谷伫闻音。
旋移桐树占高冈，更喜松筠翠作行。檐外参差见林影，门前溶漾足溪光。天涯留落还相识，地上经营岂太忙。好事肯来三径在，已添篱菊待重阳。
湖里𫛤鹅亦洞天，最奇山下石坳泉。一泓自觉寒光浄，六月都无暑气煎。清似锡峰藏雨露，迥如篁岭个风烟。壁端旧乏骚人句，从此须君妙墨传。
君到层轩眼为宽，诸峰还得雨中看。岚光照座苍翠出，寺影拂波金碧寒。诗兴岂妨随望极，秋声不柰起愁端。相逢莫怪无樽酒，秀色崔嵬尚可餐。
松庭竹户野僧家，独坐荒斋到日斜。门外江风寒作雨，城头戍鼓夜啼鸦。对床更欲论心事，拥褐还惊逼岁华。却忆巴山旧时语，梦回窗竹已生花。
边地山川自汉家，蜂旗图画拂云斜。江干战骑膺如虎，塞上神兵斧似鸦。羽檄故应烦号令，星车底用赋皇华。军声指日腾三捷，阵势他年本六花。
空谷天寒翠袖遮，无人曾见玉钗斜。诗成落日千寻竹，歌就残阳万点鸦。妆额浅深知内样，舞衣裁翦胜京华。自怜已作高唐梦，须信饥肠眼易花。
春云黯黯未成晴，落尽缃桃见紫荆。薄宦驰驱双鬓改，流年荏苒寸心惊。幽花映水浅深色，啼鸟穿林高下声。几许风光欠行乐，夜寒和雨听残更。
十日风斜雨更横，一春能得几新晴。便须蜡屐穿花去，莫惜障泥傍水行。酒兴未妨随处发，诗狂賸判隔年程。醉来乞得西山药，仿佛云间吹凤笙。
举世诸兄事孔方，平生学易问归藏。渐欣过客知吾懒，未怪小儿如我长。鹤怨猿惊成底事，乌踆兔蹶自奔忙。便须耳热追行乐，更拟心斋得坐忘。
月出千山卷暮云，遥知玉节会江滨。便应击楫酬今日，不用然犀叹昔人。烟外笛声谁送晚，水边花影自迎春。风流三百年无此，况有清诗句法新。
潋潋清波泊路衢，垂垂高柳对扶疏。已知百尺楼堪卧，况有三重茅可居。我老讵能赓鲍谢，君才端合绍严徐。直须座上千钟酒，浇起胸中万卷书。
如君绝足向风尘，顾我宜为途路人。阿买八分时自笑，阮瞻三语讵能新。狂谈尚欲嘲风伯，妙笔真堪赋洛神。得酒相寻那厌数，醉归官长未应嗔。
壁上春江万顷宽，锦囊遗墨幸重看。功名世路真多畏，贫贱交盟敢自寒。新有诗声见侯喜，尽摅怀抱得苏端。极知鼎食君家旧，未厌堆盘苜蓿餐。
痴儿了事不能闲，犹喜骚人共往还。岁晚真成废书史，雪晴那得负江山。多情春与梅花厚，一醉天于我辈悭。賸作新诗催酒熟，曲池冰断水潺潺。
不随群艳竞年芳，独自施朱对雪霜。越女漫夸天下白，寿阳还作醉时妆。半依修竹余真态，错认夭桃有暗香。月底瑶台清梦到，霓裳新换舞衣长。
故人招我千山里，也有仙葩巧送春。麝馥染衣金缕重，酒红生粉玉肌匀。洛城景物知谁纪，寒食风光触处新。莫把天香调行客，晓妆留与绿窗人。
芙蓉扫地菊花陈，国色天香一夜春。爱景自催芳意动，清霜不碍晓妆新。长生便可书仙籍，上瑞端宜首贡珍。诗就只应开顷刻，先生笔力起千钧。
仙花不用恼诗人，亦有灵芽特地春。数朵娇花真绰约，一瓯酽白更清新。眼明共识西都艳，齿冷应怀北苑珍。佳茗奇葩堪并赏，须公品第入陶钧。
香炉峰下异香风，长忆幽芳梦寐通。渴雨旋倾茶作椀，护霜新织翠成笼。丹青点缀琼瑶上，兰麝飞浮锦绣中。花品向来谁第一，似挼玉蘂间鞓红。
植德由来不自知，成家今见宁馨儿。名驹有种能千里，仙桂腾芳定五枝。彩绶螭坳方致养，素车云路忽兴悲。死生了了真余事，流水断烟空好诗。
壮年嘉誉蔼瀛洲，衮衮诸公并俊游。献纳未持天上橐，光华频总峤南州。牢盆賸算波熬素，蒲泽终期剑买牛。世路荣枯真莫问，浮云山眇泪横秋。
年如卫武尚安强，名似康成善一乡。三邑久知歌惠爱，西州何幸著循良。真清在昔传家世，治状由来籍庙堂。千载蒋山分未朽，芝兰玉树蔼余芳。
投老溪南幸卜邻，一麾频见宠章新。养花别圃成三径，种木佳城度十春。前席遂孤明主意，留鞭难继澧阳尘。空余樽酒追随地，同社凄凉泪满巾。
平昔长材未一施，尚余嘉誉蔼天支。事亲养志人争仰，教子成名世共推。盛德故应传后裔，清规谁为勒丰碑。华林冈下寒泉水，隠隠雷声纪孝思。
妙龄著足道家山，壮岁升华玉笋班。千里麾符才假手，几年香火竟投闲。诗书坐使家声大，簪绂谁令寿历悭。太傅功名有遗恨，鹓雏凋落泪频潸。
淮海欢腾五袴歌，政声京兆益中和。邺侯井在功堪纪，郑国渠成利更多。紫禁遄跻知异眷，珍台归卧本微疴。功名方展凌云步，奈此佳城白日何。
清时得路每投闲，垂上甘泉玉笋班。借箸几看趋魏阙，请缨常欲度天山。放怀侠气千夫上，抵掌高谈一梦间。使节尘生人共惜，朔风吹泪太湖湾。
左学摛文蔼俊声，青云接武二难兄。主知自纪宜三院，使节更持仅九卿。庭下芝兰方竞秀，舍南桃李已成阴。挂冠不待甘泉橐，愁绝高门泪满缨。
筹策沾荣誉最贤，青云回步接英躔。请缨莫遂终军志，投绂方期卫武年。原隰观风频玉节，省台联秩近甘泉。一舟五鹤符佳梦，陂水成湖问葛仙。
画舸安舆霅水清，春风犹忆送君行。无家举案人方恨，有子分符世共荣。德履未容居祭酒，声华端合主宗盟。太支耆老凋零甚，兰玉阶庭独擅名。
当年卓鲁盛材猷，循吏声名始一州。功在龙津看雨施，风行金穴见钱流。褒庸合上清华贯，奏课俄惊疾病留。嶷嶷诸郎富儒雅，盖棺十世可无愁。
妙龄嘉誉满江东，晚接甘泉豹尾中。烜赫身荣知有道，从容心计不言功。威行岘首追羊叔，名在鄱江忆鲁公。种木十年归莫遂，涂车千里恨何穷。
同解铨衡并把麾，五年相望楚江湄。邻墙会面尝谈易，吏选偷闲更说诗。北客遭逢人共叹，南州流转事难知。投簪自有江湖志，云白天青泪满颐。
才力轩轩动汉庭，清时指日致功名。一同在昔歌遗爱，两郡于今有治声。使节暂分秦望重，郎星初近太微明。死生契阔空泉壤，赙典殊恩世亦荣。
符节光华二十春，壮猷曾不侍严宸。栖心香火才同社，放意溪山幸卜邻。再世簪缨宜衮衮，一门兰玉尚诜诜。霜清三港追随地，丹旐飘然泪满巾。
青云涂路本青毡，圣愿相期四十年。台阁久嗟君卧疾，山林空叹我华颠。伤心二女同新穴，拭目诸生续旧编。斗酒无因相沃酹，朔风东望涕潸然。
迺翁持橐旧知名，两郡分符见典型。禁闼方应驰俊步，中台俄忽随修翎。故人零落风前叶，北客漂流雨后萍。白马素车三巷路，泪兼腊雪洒林坰。
材业光华蔼荐绅，由来孝子出忠臣。五年字邑祗明诏，两路观风惠远民。徐穉湖边才卜筑，葛翁山下忽栖神。朔云千里人挥泪，遗命归从大母邻。
今古名流特地奇，生平学术得真师。缵将管乐为操蕴，论切周唐入设施。经理远橅归使节，抚循中道称藩麾。堪惊四十成埋玉，叹息襟期有未为。
子甫七龄夫蚤世，独将慈节铸心肝。含晖寸草流光远，天矢孤闱正气寒。苦味灯前余粉胆，清风尘外振衿鞶。悠悠甲子知无恙，看到恩深紫诰鸾。
巨浸浮空无路通，双鳞纪瑞杳难穷。昔人刻石留山趾，今日呈祥表岁丰。众喜有年歌善政，独惭无补助成功。须知显晦将千载，往哲标名岁大中。
招提深锁绿苔幽，故遣高人向此留。万叠云山从地涌，双源瀑布自天流。风翻象宇松声碎，雨过禅房竹翠浮。试问苾刍会厌客，乘闲还许再来否。
玉立祠庭久不衰，俄经剪伐重能栽。端知妙护有神力，更喜当时歼厥魁。种不他传焉得子，年将丰稔辄多开。天生异物初无伴，只许翻阶近侍来。
福地天然号洞霄，王畿密迩路非遥。淡浓翠碧山重列，圆碎珠玑泉一条。九锁真成仙境胜，借行顿使客愁销。超凡得道从兹始，未减金华王子乔。
春晴多得两三日，便觉暄于轻暑天。行客停鞭争买扇，侍儿启笥请收绵。把杯早自嫌温酒，盥手相将喜冷泉。此去西湖已初夏，安排𫄨绤上游船。
五月炎歊化作霖，分明滴滴是黄金。田禾预卜六分熟，河水新添一尺深。和气已能周禹甸，至诚端自感汤林。此时此泽人知否，大慰饥民望岁心。
官屋无钱可得修，雨来难免震凌忧。墙基有罅相将踣，地杖无钉自在浮。仆折松枝通夹溜，儿编竹叶学行舟。衣衾漂湿浑闲事，且上书楼把画收。
欲觅龙潭何处是，青山影里见浮图。红蕖映日真花藏，碧水涵天莹玉壶。已放源流通北海，未饶风物说西湖。侍中庵外多闲地，容我他年卜筑无。
投笔文章壮志休，鸟经鹤训漫心留。若为一见开青眼，解使三公出黑头。望陇自应知可否，折潮须信妙源流。夜光明月无虚售，可忍庸人按剑求。
云水茫茫惨别情，悲风吹树作离声。酒倾银斚临江浒，潮落沙汀带月明。千里绿烟芳草合，一天囗雨落花轻。老予对景成三叹，不觉潸然泪雨倾。
诸贤投绂孟前期，愧我需章独厚时。勉徇礼经聊弭谤，敢贪荣禄计迁资。归兮陶令惟三径，去矣君严有二宜。处世功勋忘厚飨，人生知止要能知。
山崦筠车转屈蟠，欲寻野店具盘餐。主人变色行蚕忌，客子包羞坐虱官。早见此生真寄寓，更知行役是艰难。逡巡揽袂来旁舍，晓月朦胧春梦残。
壮年鼓箧上神京，叹息惊人未一鸣。白发尚堪谈世事，青衫原不坠诗名。簿书堆案三年梦，风月张帆午夜程。去矣飞腾九霄上，莫忘瞻衮话平生。
投分虽深迹却疏，君居东婺我西湖。儿曹方喜承毛檄，父执应容效鲤趋。慨念旧游多宿草，仅余二老见霜须。诗来唤起相思梦，又向梅山得楷模。
居士当年谪九江，高怀往往寓篇章。多言世上风波恶，不似闲中气味长。千载声名虽莫及，一时踪迹偶相望。若容俗驾追遗矩，待看南山结草堂。
自入中书不计年，只将方寸作良田。桑榆物外都无累，桃李人家賸有缘。放意不妨娱绿野，勒功何必向燕然。姓名元在丹台上，千岁徜徉小洞天。
衰年已过纵心期，安得聪明及往时。既老固应全晚节，虽贫岂暇计留资。元非矫饰求为异，自是行藏要合宜。曾记诗僧林下约，为将踪迹报渠知。
金玉相辉满画扉，高风未许一行题。五朝冠盖联朱紫，八代文章焕壁奎。四老德推商皓并，群英名许鲁贤齐。凭将世谱从头看，道此真源出道溪。
西风数客一阑干，秋色翛然得细看。潦水倍知寒事早，夕阳更觉晚山宽。小留待月钟无遽，半醉题诗烛未残。忆得向来幽独处，黄精未熟客衣单。
畴昔从公杖屦闲，风乎嬉舞水云闲。千言自我一闻悟，十驾从渠九折艰。蚤岁道山应遍住，他年画戟许谁攀。何词可赠张童子，莫忘杨公阳翟山。
早向承明倦直庐，萧然林下十年书。便名盘谷虽恶可，闲赋斜川岂不如。山拥北窗凉雨后，月生南浦夜潮余。江湖必有从公者，风际挐音傥是欤。
生当带索守林庐，不合轻抛种树书。贺燕得公真是乐，弊貂将我竟何如。殊乡更觉邻为贵，晚岁深期烛有余。上下床闲相去几，未知梦觉孰非欤。
前星炳焕领孙星，环拱中天日两轮。四叶重光同圣世，千秋佳节近生辰。本支秀茂旦复旦，典学熙明新又新。喜入威颜天一笑，寿觞分赐一枝椿。
堂堂天上张公子，龙剑分光自斗牛。海上忽归槎万里，云间未放月中秋。才为汉殿无双手，恩到闽山第一州。亦有人言识仙骨，只看何日议封留。
鹓班新谒紫宸回，鱼佩初迎幕府开。百里故乡同昼锦，一年和气自春台。甘棠政美无留颂，泮水功成有异才。他日听传公不老，定知曾见武夷来。
长安回首远如天，解榻祇园百病痊。身世本来如寄尔，佛僧同住更悠然。筼筜千采不受暑，岩桂一枝或自妍。长与高人伴幽独，粥鱼斋鼓度流年。
艰难方见救时在，一介儒生为国哀。六豕奸雄千古恨，二龙奔驭几时回。道州自分填沟壑，天诏何须贲草莱。我识先生心似铁，宸章莫更苦相催。
莫入州衙与县衙，劝君勤理旧生涯。池塘多放聊添税，田地深耕足养家。教子教孙须教义，栽桑栽柘胜栽花。闲非闲是都休管，渴饮清泉困饮茶。
循良天惠海边头，波浪澄清宿务收。才把一麾来北阙，便惊六瑞到南州。日高双影亭亭并，风动孤香冉冉浮。好作画图献当宁，御屏风上永传休。
莓苔点点路层层，此地分明胜概增。天上楼台山上寺，云边钟鼓月边僧。青松鹤梦生秋吹，宝塔星华见夜灯。消尽尘襟三万斛，石床闲倚古萝藤。
五云扶辇下清厢，宝帙初开第一章。旋卷班联回广殿，稍留笑语萃公堂。紫霄近侍连镳过，黄发元臣照座光。顾我自惭陪胜会，酒清人散卧斜阳。
官柳阴阴密著行，飞来黄鸟忽成双。身沾仙露香犹在，眼饱珍羞赐即扛。酒量不多容我醒，诗魔无奈得君降。官闲睡足春风幕，红日三竿看上窗。
少阳腾耀毓青宫，玉裕渊冲穆睟容。主鬯克承宸极重，问安勤致寝门恭。温文齿胄全三善，晖润登歌备四重。幼海光浮天序永，珠源衮衮日朝宗。
吹铜和气集佳祥，郁郁葱葱震色苍。山岳东明开宝禁，星辰南极注瑶觞。龙楼照日浮秋晓，象辂朝天馥御香。分土莫陪班贺末，咏歌惟祝寿无疆。
晓日旌旗锦满川，阿童初试汉楼船。露桡天与神机秘，击楫人同壮志坚。行恐黄河冰可渡，已闻青海箭先传。佛狸莫梦淮边树，看揽长蛟下没渊。
丹扆忧勤德意通，使君元侍玉皇宫。亲传天上舜琴曲，散作人间庄籁风。已喜清微消滞郁，亦知委曲到鳏穷。骚人休复雌雄问，千里而今乐事同。
公余燕寝但凝香，稍退朝来雁鹜行。政誉已争铜岭峻，恩波仍带绣川长。未应尚布春风诏，会许重赓夏日章。皎皎东阳嘉话在，到公端类发天藏。
星使乘槎势若飞，微官奔走遂忘危。扁舟掀舞身如叶，短棹欹斜命缀丝。乱眼云山疑醉梦，拍天波浪意蛟螭。西风送我归渔浦，落日衔山未晚炊。
疏狂自许次公醒，冷淡无劳沸玉笙。满屋文章天下乐，多情灯火夜深明。交情问我何清苦，世路愁人已饱更。好趁东风动行色，濑阳烟雨趣春耕。
绕几黄云𦶟水沉，得诗闲读契余心。文章叔夜广陵散，句法武侯梁甫吟。且喜空囊收赵璧，不惭击壤混唐音。请君便入鸥鸣社，饭颗相从始自今。
欲将从事到青州，酩酊乡中便可侯。此乐正须君领略，疏狂还许我追游。一年好处都能几，四序难并去莫留。痛饮且图连夜醉，清欢何必锦缠头。
煖烟和气满西州，载酒当轻万户侯。官事不知何日了，风光宜及早春游。簿书丛里偷闲去，景物妍时到处留。莫被虚名苦拘束，野梅官柳暗江头。
文章光艳压苏州，照乘何劳诧魏侯。鸠杖欲寻江左胜，鸥盟相约社中游。囊空自喜陶朱得，诗拙还因杜集留。把玩日吟心似醉，定须论月废梳头。
催花腰鼓彻凉州，午枕惊回蚁梦侯。赖有江山余古意，可教诗酒负春游。登亭举酒休论晋，借箸成功合继留。慷慨浩歌风日暖，万山佳处接吴头。
一官奔走倦幽寻，来向江山好处吟。过眼风光花又落，关情勋业镜频侵。到头春事都无几，飞盖长郊早趁今。鸥鸟莫惊车马过，我来搜句亦无心。
光阴转眼去如飞，闹过清游正及时。春事到今难著语，鸟声无奈只催诗。日烘花气侵轩户，风晃江光入酒卮。回意总将西子看，对山终日未成痴。
裹了青衫簪了缨，此身便是一浮萍。五年客路春风熟，千里乡关夜月明。华鹤归来惊物变，白狼依旧逼人清。山中老宿争迎我，辑杖相呼问甲庚。
当年王气拥神州，衮衮朝宗此地由。自昔好山犹故色，只今清泗漫安流。苍烟锁合神仙府，宿藓封深魍魉囚。病眼不堪重北望，西风挥泪下扁舟。
舟行十日困拘拳，到此登临意气掀。山断蜂腰盘汉表，水分燕尾入淮门。石埋万古英豪笔，洞锁千年魍魉魂。怀昔感今无限意，夕阳人去乱鸦翻。
潮来白浪卷平沙，渐见菰蒲没两涯。会欲燃犀鞭魍魉，可能结网羡鲿鯋。三千水击鹍鹏上，百万军行将士哗。惊叹渔人何活计，扁舟掀舞寄全家。
春市笙歌兴已阑，儒宫牢落分投闲。不知列屋倾城蔡，自笑微官系触蛮。赤脚有年供侍侧，青鸾无梦到人间。传闻谪堕行云侣，想像高唐鬓欲斑。
将军名字著华戎，露甲曾收不战功。马革裹尸忠贯日，虎头食肉气如虹。云屯欲倚金城重，星陨俄惊玉帐空。好象祁连筑新冢，鼓鼙遗恨意何穷。
薰风卷旆趣归程，十万儿啼满路声。别恨江枫烟雨暝，愁云沙草晓波平。毁鞭莫遂留行意，开宴聊伸恋德情。从此吴人颂遗爱，棠阴千里日敷荣。
野服萧萧款翠微，虚亭高敞射晴晖。仙归洞府云烟冷，春入名山笋蕨肥。缓引壶觞聊自适，暂捐朱墨便忘归。会须结屋山中住，始悟人闲万事非。
旧时曾此觅仙缘，一别于今四十年。白发重来嗟老矣，青山九锁故依然。肩舆直入松闲路，洗耳还听涧底泉。幽兴未阑吟未就，半峰斜日下平川。
云间飞阁倚峥嵘，烟外寒江坠镜清。绝𪩘高头惟古木，断崖直下只孤城。二年谩结巴南恨，万里空县楚客情。鼓吹不须催我去，夕阳犹傍远山明。
溪山之兴无时尽，兴尽名亭意可知。出岫孤云含细雨，投林宿鸟爱深枝。风流已是千年事，公案今成七字诗。短棹悠然随所适，人生出处要如斯。
我闻色相本来空，人镜须知在个中。已把太虚为丈室，却将明月照心宫。浮云翳扫三更后，素彩光流万里同。休诧此堂能坐进，藩篱打破意无穷。
十年颜范此睽违，邂逅邮亭亦解颐。春满皋皮君彻早，尘蒙章甫我归迟。云龙嘉会逢今日，鸡黍真情忆旧时。明发愁为江上别，依然回首各天涯。
江风朝暮半晴阴，绀宇飞甍接翠岑。手摘匏瓜曾未遍，身从鸥鹭得相寻。千年舞袖云崖冷，几度桃花春水深。犹有门前旧诗句，松风万壑老龙吟。
事死如生实至难，古来不独数丁兰。遗骸已逐干戈尽，刻木难忘菽水欢。天地一身难养育，子孙百口复团圆。吾皇德泽将何报，忠孝垂名两不刊。
先生云卧在梅峰，胸饱珠玑貌自丰。端坐浑如乔岳象，传经足并化工同。门前桃李春长在，身后勋名远更通。见说义兵扶社稷，千年国史纪元功。
石门深窅锁丹霞，倚马西风日欲斜。幽境已无尘俗气，白云尚有翠微家。林间摘句书红叶，涧底烹泉带落花。向晚且从西洞息，碧山明月正堪赊。
山颠祠貌俨丹青，千载怀人为一登。隠隠故营连白帝，茫茫恨水向西陵。石根兰芷香无价，云顶松杉翠作层。人事天机古难料，诗成试语定中僧。
高馆天寒霜露浓，思君深隠翠微重。月华绕树无飞鹊，云气蟠泥有蛰龙。石鼎赋诗犹脱略，银灯看剑每从容。孤怀展转不成寐，为发城头半夜钟。
天风吹我登姜山，前岩后岩相封间。已从积雨得深涧，更趁浮云同往还。世外空青覆茅屋，屋外凉风吹紫竹。挂冠何日赋归来，煮石篝灯洞中宿。
复此经过三十年，唯应岩石故依然。城南老树朽为土，檐外稚松青拂天。枕上功名祗扰扰，指端变化又玄玄。刀圭乞与起衰病，稽首秋空一剑仙。
竹根蟋蟀太多事，唤得秋来篱落间。又过暑天如许久，未偿诗债若为颜。肝肠与世苦相反，岩壑嗔人不早还。八月放船飞样去，芦花丛外数青山。
青鞋来踏马鞍山，小径萦纡便往还。眺望双明穷晻霭，登临终日得余闲。冥搜直到风埃外，逸兴徐来笔砚闲。钱挂杖头堪一醉，归来随例带酡颜。
野人游遍天台寺，究竟招提此最奇。十里远排清荫入，五峰如按画图窥。隋初便有高僧传，火后都亡过客诗。重到定知非远约，岸巾高处立多时。
浓起香尘十里晴，晚来烟雨忽斜横。花开花落清明候，山北山南杜宇声。追念旧游浑是梦，退思良计不如耕。人中喜有弥天释，时吐清文慰此情。
一跻尼父更谁登，扶日扪参紫翠层。四海儿孙向罗立，万方稚子走香灯。独将浑噩留天地，几为沧桑纪废兴。长啸一声空八表，恍疑鹏背坐来曾。
何处鸾笙凤管清，觉来身世在蓬瀛。龟蒙凫峄争趋势，恒霍嵩华共仰兄。封禅幸无书献纳，洞天尚有路通名。自惭游兴非司马，不扣天门空此生。
巍巍画栋插晴空，时有芳馨四面通。好为高禅参鼻观，未应公子闘薰笼。帘前一炷沉檀晕，窗外数番兰蕙风。信道杜陵佳句在，心清浑赋此堂中。
三秀标姿颖不凡，姓名联列紫微间。已知凤穴梧栖稳，谁谓鹏程云路艰。孔释当年亲抱送，由庄逸驾定追攀。发挥更有文章伯，高压淮南大小山。
处处如雷针在舌，咂肤成群难扑灭。主人作官重膏血，未劳挥拂蚊自绝。荆棘不产茅山旁，天台有菌皆可尝。期君守此化民术，异类尽令回善良。
自西徂东三百里，还闽入浙半月期。人生奔走遽如许，世路险夷当自知。造化密移真戏尔，富贵时来则为之。盱盱睢睢亦何益，磊磊落落真大奇。
过尽重湖复过山，阴凝忽变雪花团。路迷曲折易成远，风助横斜巧送寒。忆昨片帆离渡口，特烦千骑驻江干。如今想在芙蓉观，独据胡床烂漫看。
官安胥饮贵仍骄，父子同诛韪孝昭。博陆时方专国柄，济阴早已被弓弨。老妻安得谋灵妪，劣女刚将冠内貂。白去副封奇祸作，后车倾覆更萧条。
天上佳期岁一来，人间急管莫相催。鹊桥成后天孙度，雨泣悬知飚驭回。儿女欢呼争乞巧，楼台罗列賸传杯。欲搜好句陪年少，病士惭无工部才。
枯木形模酷肖之，祇应铎落自秦时。定光炉𫖔收亲子，圆觉门风出自枝。韬晦无因观大用，感通犹得见全提。要知取次为霖去，便是元初利物机。
宝构云屯珍木才，璇题金榜倚天开。高连色界非非境，光动星躔两两台。上帝图书开玉府，从臣冠佩继麟台。诏音亦许赓宸唱，荣胜邹枚后乘陪。
老于世事尽忘机，古庙寒灰阅四时。禀赋旧为天地贵，遮阑那许鬼神窥。无弦绿绮陶彭泽，露地白牛僧大沩。只此瞿昙安乐行，从何处觅是和非。
生平雅不乐城市，背郭开轩喜再来。烟淡山屏青未了，晴曛荷盖翠相挨。倚风柔弱休栽柳，照水横斜剩种梅。乘兴祇应清坐好，此怀难向俗人开。
秦望排空插鉴湖，先生气禀旧东吴。胸中今古几千载，笔下波澜雄万夫。彩棒垂门奸自肃，土神应梦昔何殊。荣归快作朝天计，台阁欢传得巨儒。
济人曾现斩蛟手，慢学吴门作陆仙。雪月精神资句法，经纶器识得天全。评君合在羲皇上，许我难堪叔度贤。出处相悬同臭味，寄怀犹望捧来篇。
奕世雄题雁塔名，于今父子自师生。词场鱼贯真无敌，庆事蝉联尽有声。雅兴莫追吴市隠，横飞端继紫微明。从来患盗惊邻里，且喜三年鼓不鸣。
试吏谁云百寮底，长材元是万夫雄。锥刀垄断焉能较，泾渭区分独至公。顾我每惭天下拙，辱君见许古人风。明年还忆蓬蒿径，身在瀛洲雨露中。
闻说天台髻未髽，中年方遂此煎茶。不行四十九盘岭，那见二千余盏花。架壑横空瘦龙脊，崩云裂石怒雷车。他时乞我三椽地，莫效昙猷滴两漥。
物我虽殊理本同，算来身教易为功。表端岂但日间影，德盛应如草上风。作字心君生笔下，照人眸子验胸中。平生得力今拈出，尤见操存合至公。
颓垣荒蔓几经霜，今喜崇成背郭堂。雅欲援琴追宓子，时从退食咏羔羊。溪流碧绕如平篆，山木阴连不断行。祇恐诏公台省去，空教南国爱甘棠。
人间富贵岂须论，三百年来积庆门。名纪太常高大父，气钟仁祖外曾孙。心存忠孝源流远，义薄云天色笑温。屈指前时功德辈，悠悠谁似典型存。
仙风道骨本飘飘，万卷诗书乐一瓢。落笔云烟盘锦绣，满腔星斗绝尘嚣。悬知可使邦风美，岂但能令国计饶。四海徯公归致主，方今天子舜承尧。
天地生成无用躯，青箱世业一愚儒。几同海上屠龙术，空守岩前待兔株。自信平生非木石，谁怜半世混泥涂。幸逢点铁为金手，乞与投身造化炉。
天上元宵放月明，张灯何苦浪经营。一球积日方呈巧，千片轻绡仅凑成。里巷禽呼倾坐去，街衢蚁聚侧身行。谁人能向循良道，何不留心劝耦耕。
华灯不夜照青春，鳌背缯山迥绝尘。已遣烛龙衔火炬，更开璧月驻飚轮。长疑化国烟霄近，未觉壶天晚日宾。知是奎文临海外，赐章今夕宠光频。
丈夫各自有立志，或出或处非一途。主父直须食五鼎，渊明元祇爱吾庐。佚居自大同蛙井，巧进贪前乃盗窬。顾我蹉跎未忘学，肯将身世较盈虚。
多难从来气不舒，老而多病背挛如。足疡所赖非心害，目眚犹欣见旧书。白昼欲眠神思倦，青春闲度物情踈。生涯淡薄随时过，他是他非莫问渠。
闲忆当年闯孔门，未能无意觉斯民。浮名浮利虽关命，多病多愁故恼人。九十春光浑易老，二三子者莫因循。老夫耄矣诚堪笑，何惜同来试问津。
招提一径入垂杨，翠竹千竿粉箨香。正要银丝好看客，不须雪乳苦搜肠。兴亡徐李一弹指，文字晁黄两擅场。八十老僧无个事，犹将经卷佞空王。
聚灭元同水上沤，痴人贪著不知休。生便当路栽荆棘，死代群雏作马牛。上陇计全谋蜀道，长城功半废沙丘。古来大手犹如此，只合将心向内求。
病夫省睡起凌晨，迟菊朦胧破萼新。雨细正应添润泽，烟轻尤觉长精神。近来霜重伤禾死，几见民忧洒涕频。却是东篱賸黄菊，不堪易粟当金银。
肩舆兀兀度山村，细雨凄风日易昏。问店旧曾来托宿，支颐今觉顿销魂。故人委蜕荒春草，倦客空怀合暮云。古木阴连藏小隠，招呼无复笑迎门。
踈山元是读书山，相望麻姑旧醮坛。梵刹雄夸今日胜，隠居谁作故人看。闲随米运川涂迥，喜入林亭境界宽。我已经营谢公屐，𥩟君好去九迁官。
性学丝毫未易通，醇疵何敢议轲雄。文章事业须年少，朴钝情怀属老翁。闲把笑谈穷物外，漫裒今古著胸中。触来方寸有余地，喜到小斋缘素风。
田圃如燔木叶黄，火轮从早出扶桑。伫观罪己侔汤德，更愿求言举汉章。冤死岂能无孝妇，当烹应复有弘羊。可怜野老吞声哭，此意何由达上苍。
怪底先生思涌泉，少年笔势已翩翩。马嘶长道空骧首，龙擘沧波竟上天。分付风云身九万，更看礼乐字三千。期君未可班行去，细听胪音黼座前。
江夏无双最擅名，君家群从总能文。丹枝只为一门种，黄卷仍收再世勋。天上鸳鸿方接武，眼前驽蹇漫成群。蜀军自昔锋尤选，一战凭君静楚氛。
半生铁砚不偿劳，揽镜惊心已二毛。缚虎正须还老手，插貂未肯付儿曹。九天日月披晨翳，三峡鱼龙息夜涛。闻说西湖冠天下，水光山色动挥毫。
只今冠盖盛诸杨，连岁科名属雁行。笔下戈矛吾退舍，胸中珠琲海倾藏。鸡群有鹤人谁识，熊掌兼鱼子厌尝。一振斯文千古事，凭君更为引天潢。
每念先游尝慨叹，于君先世最周旋。神驹堕地真千里，老木蟠空已百年。此去汉庭应籍甚，向来蜀产久萧然。锦衣归日烘晴昼，应与莱衣巧鬭鲜。
过眼纷纷乱骕骦，谁知龙种不寻常。更生学苦藜分照，长吉诗多锦作囊。已作怒鹏横绝汉，更随鸣凤集高岗。天将一第酬寒士，分付宗枝亦有光。
蚤觉儒冠多误身，聊工传写养偏亲。丹青游戏臻能事，造化生成羡逼真。笔下岂皆行路辈，眼中谁是筑岩人。会当诏作云台像，画手惟君妙入神。
嘉平瑞雪映苍华，寒冻河源万里沙。贝阙珠宫眩云海，琼林玉树散空花。先春知为农祥应，泽物深随德意遐。不隔宠光回寸草，何妨梅柳自萌芽。
奕世旗常记姓名，屏山道学蔼余馨。流风与世为标的，好义于君见典型。琴韵祗求追古意，吟怀偏喜旁林扃。相逢恨晚情犹厚，怅望音容隔杳冥。
高才入用合求闻，却向丘园号隠君。驰骋古人真我事，泥涂轩冕付时人。黄粱未熟惊尘世，白璧空埋惨暮云。赖得相门馀庆在，诸郎峙玉正诜诜。
半年懒向此经行，上巳重来雨乍晴。三径就荒春草合，一亭依旧暮山横。怅怀丘壑空陈迹，极目园林不胜情。老境何堪风断雁，倚栏挥泪咽溪声。
当时选胜入经营，杖履宁论阴与晴。丘壑只应胸次有，溪山故著面前横。可怜永隔笑谈乐，何况从来兄弟情。岘首人登休堕泪，搅林风雨作秋声。
千竿倏忽散层云，疑有风雷为骏奔。峻擢已应烦地媪，巧裁仍复借天孙。已惊虎豹留皮处，更看龙蛇起陆痕。圣主工夫同造物，坐令温诏发霜根。
劳生着意在荣观，炊熟黄粱万虑宽。溢目琴书聊自乐，半窗风月不吾悭。从谁更觅安心法，回首几经行路难。料想已能同水镜，任他胸次九疑山。
里闬推高足善良，不才何幸玷东床。修容方喜超宾馆，奠雁翻成举酹觞。晚铎飘声空有恨，酸风吹泪不成行。诸郎头角多馀庆，褒赠行看为显扬。
子舍分劳非获已，息肩养疾乐闲居。家传道义频加意，俗爱便宜莫计渠。要是人人躬孝悌，更令世世饱诗书。从今光大成吾志，可免时称贱丈夫。
正月从来号履端，那堪生日遇天官。万寻山岳才名重，千里江湖德量宽。菩萨像前开锦绣，老人星下𦶟旃檀。区区祝颂无他意，愿见灵椿度岁寒。
康鼎谈经世少双，一时文物动虞庠。江湖虽隔金闺籍，衣袖仍闻玉案香。墨客几年陪画隼，板舆平日到萱堂。时清身健堪行乐，未见荆榛老凤凰。
万里同行一瘦筇，寻山问水有先容。更穷天姥投南路，已过台山第几峰。从此又随双涧月，不妨曾听五峰钟。却从更好堂前望，满眼诗材思不供。
寂寥孤馆白日静，酣睡有魔那得降。扣户故人风动竹，龁萁羸马浪翻江。飞残蝙蝠灯留壁，啼尽栖鸦日到窗。堪笑浪游成住此，一秋赢得鬓丝霜。
懒逐儿曹载酒行，朅来萧寺作清明。江湖万里此身健，风雨一春今日晴。露地野花双戏蝶，并湖烟树独啼鶑。挂冠神武何时见，只合深藏讳姓名。
蝇营狗苟祇贻羞，万事何能着意求。自此闭门从所好，不妨高枕得无忧。经年不濯子春足，半月才梳叔夜头。此味肯教儿辈觉，诵书声里卧黄䌷。
半世交游无远信，一时宾客有新知。泮宫官冷宜谈妙，圜府钱流不废诗。封水占山为久客，合樽促席及佳时。盆山突兀清泉满，中有三江万里思。
西日未收东雨来，南轩相对北窗开。茫茫移穴蚁旋磨，扰扰出檐蚊聚雷。三宿定成桑下恋，一篇聊向雨中催。忘形赖有张公子，信手围棋到夜回。
辋川遥展右丞图，盘谷中藏李愿居。龙睡潭深飞客棹，凤鸣枝老结吾庐。但令蜡屐去前齿，安用鸱夷托后车。西望子陵三十里，烟云来往问何如。
客槎飞过小金山，画栋参差杳霭间。隠踏鳌头归月府，侧骑龙背出尘寰。秋生弱水烟霞冷，春至蓬壶日月闲。遥望严陵钓鱼处，十分全似落星湾。
瓶盂古涧冷相依，云淡山寒月色微。眼底宾朋聊自足，屋头猿鸟恰忘机。山园茶笋疏疏有，世路人情渐渐稀。不记化权前后际，卷帘移榻看斜晖。
平生湖海竟何依，选得佳山赋式微。茗椀炉熏同宿学，蒲团禅板接初机。陂城水满芹尤滑，瓦钵肩挨粥未稀。睡起乌藤清兴在，不知老木挂残晖。
高阁登临佛国春，逍遥聊复话前因。老来白业渐欲近，兴到青山相与新。扰扰簿书抛旧梦，迢迢钟磬著闲身。笑他车马临官道，不及朝耕暮读人。
一砚能令一生足，感君投赠重金玉。人言当为文字祥，夜夜灯花寒吐粟。提携不到白玉除，安能细碎笺虫鱼。为君试草大鹏赋，九万里风生须臾。
雨涨秋池三尺水，亦有秋风到池里。荷花颜色不如故，零乱寒芦并折苇。㶉𫛶飞来依晚红，荡桨徐徐莫惊起。擘蓬截藕尚堪餐，一醉何辞碧筒美。
爱山仍以山名斋，问山何许檐周回。午窗睡足一笑起，风吹市声不到耳。插貂鸣玉主人事，山不撩君君自戏。细思却合幽人居，分我半几来读书。
王郎妙墨石剖璧，正尔不从着意得。十日一水五日石，犹笑前人风雨疾。溪藤小幅白雪光，向来数笔衣不裳。浊河未清子未忙，但恐竟轴海变桑。
白云先生去何从，烟霞高人继其踪。两朝恩光照岩穴，映墙竹柏清阴同。高人已注丹台籍，白云子孙食不给。人生有累岂妻孥，生羡金门羽衣客。
庭前紫薇初作花，容华婉婉明朝霞。何人得闲不耐事，听取蜂蝶来喧哗。丝纶阁下文书静，能与微郎破孤闷。一般草木有穷通，冷笑黄花伴陶令。
先生古心寄玄漠，老松矫矫石凿凿。已欣净社得胜友，更枉高轩出奇作。山林轩冕无间然，造物从公意所便。决科纵未吞余子，著书亦足垂千年。
双毂行天不停辔，世间那得西流水。麻姑昨夜呼我饮，笑说海尘飞几几。百年半见韶华浓，不妨老子颊仍红。人生万事有起伏，缓听高歌酌春醁。
牡丹犹欲扳春住，开到荼䕷春遂去。黄蜂白蝶太痴生，抵死嗔风复嗔雨。少年世味如蜜甜，迩来唯觉食无盐。只应余习扫未尽，一春病酒常厌厌。
刘郎爱花被花恼，玄都观里诗应好。骚人从古多闲愁，仍是清樽破除了。禁诗如禁秋虫鸣，止酒如止长淮倾。人生贵在适意尔，孰知蜾蠃与螟蛉。
故人留饮归夜深，铜缾唧唧虫微吟。一灯犹照读书眼，半纸忽生怀古心。亦知所贵何必用，鱼目骊珠自轻重。人间蚁穴小差殊，等是一场闲睡梦。
荒亭旧刻书火池，火从水出如燎脂。五行生克谬常理，异事傥恍令人疑。居人只言数里近，驱车欲前仆夫愠。谁能博学辨痴龙，寄我此诗聊一问。
风惨云低月欲堕，路上荒村愁僻左。萧条横道屋三间，伛偻迎门僧一个。夜深山鬼声砉然，恐来吹灯不敢眠。明朝踏雪又西去，千叠万重山屈盘。
上如跻云下临渊，乱石当道如防贤。遥看一鸟转绝壑，鸟已烟沉吾木末。晚风吹雪作云飞，山中更添一尺泥。岁华如此犹浪走，梅花思人越消瘦。
东西燕鸿长差池，二十五年车载脂。观河性在故应尔，化鹤人归空自疑。年来于道觉差近，此心颇已忘欣愠。吾儿亦复能此诗，镊白老人休更问。
浮花眩眼朱成碧，关渠何事愁寂寂。依旧渔竿入手来，老我江湖倦游客。径须一醉抛青春，校量细故非高人。茂弘雅量本不尔，几箑能障西风尘。
常时抛渡如不知，公安浪高船倒吹。数月江程绝无阻，一舍沙头风泊之。因行逢触发深省，无事安平人不领。要知忧乐自相形，天马擡头见鞭影。
朝发江亭暮山驿，面颜尘埃手龟拆。弟兄相逐两浮萍，一盏村醪慰愁寂。高堂老人念儿寒，儿念老人不得眠。殷勤祝付送书雁，为传片字报平安。
忆得初冬忘甲子，夜梦与师游破寺。明朝东望欲寄声，我在紫岩师锦水。空山行役偶相逢，物色看来与梦同。当时梦觉疑非梦，今日翻疑是梦中。
舟行常有性命忧，江风一动令人愁。盘涡倒帆日方午，又作贾胡终日留。淮山隔江看细小，淡扫修眉晚尤好。岷峩行尽此江来，可是爱山心未了。
劝君不须下瞿唐，顺流从此道路长。劝君早上瞿唐去，溯流虽艰近家乡。我今出蜀几寒暑，催归苦念家人语。更烦舟子策全功，疾趁鸣鸡起摇橹。
溪媪双鱼入手中，鬐鬛不摇犹眼红。咫尺波涛即胡越，不忍觳𧥆人心同。小舟自放清江侧，为龙何以报我德。只须旱岁活焦枯，不用明珠光的皪。
江流不知几曲折，但见远树合复分。上滩下滩橹声急，眠沙白鸥如不闻。山行畏迟舟欲速，试较里程翻诘曲。都缘归计失平章，端恐青山笑人俗。
御风起帆如彍矢，不能万里犹千里。中流浪头屋高起，误入浅洲舟阁底。愚公不量欲移山，篙人伎穷客长叹。世言卒行好步难，何如一棹夷犹间。
万艘相衔系江渚，夜半疾风来莫御。舟轻力孱费支拄，大声舂撞如臼杵。千金应有觅壶人，冤呼仓黄那忍闻。吾颜死灰鱼鳖喜，公无渡河公不止。
坐遭飞埃眯双目，不应更到琅玕腹。青山为人作御侮，对面亭亭削苍玉。公子翩翩故自佳，我来空叹驹局促。抱冰嚼雪岂能清，火里芙蕖初出浴。
春来无处无芳草，但觉故园春更好。海棠前日梦见之，今日看来浑未老。樱桃红杏相因依，梅阴吐芽青满枝。世间亦有如意事，酒熟正是花开时。
一萍无根托弥渺，分头常多聚常少。天涯碧草又伤心，况是一分春已了。啼禽飞来窥酒樽，樽中绿波吹鳞鳞。东君可只令人瘦，更在花边冷笑人。
秋风早已来吹人，朝数暮数唯归程。白湖粘天行未了，单舸夜泊令人惊。更阑剪烛共愁语，酒醒弹铗为商声。篙儿饭饱便熟睡，那识怀家去国情。
菱叶寒陂收晓镜，萧萧独伴黄芦暝。自同香草入骚吟，不羡玉台春压鬓。三四凫雏傍母眠，尽付与秋秋亦领。更看细雨出鱼儿，江上老翁渔未竟。
暖日平岗牛数尾，短蓑破笠三四子。牛饥吃草渴饮水，牧儿仰卧不摇棰。人牛意闲俱不知，笑我驻车独移时。薄暮骑牛却归去，晚烟遥见隔林炊。
丹雏振翰栖佛屋，蛟吻吐泉供客浴。东华梦破软红飞，不肯随人到岩谷。扣栏投饵鱼群喜，一鳞圉圉独去之。万里归来狎鸥鸟，青波如镜鬓如丝。
赤绂银章玉骨寒，焚香再拜泪汍澜。黄花郪县仍羞见，好月鄜州只独看。可是一生长客路，故应千古恨儒官。蚤知涉世元如此，悔不霜林斫钓竿。
浣花溪上得闲来，石刻摩挲病眼开。短策多时临水立，红尘半路与风回。乞灵伎薄裳为带，惊世名言海纳杯。相对只今真梦寐，数椽茅屋老苍苔。
昔年漂泊记曾游，碧树蝉声又带秋。滑滑泥行青嶂路，翩翩风倚夕阳楼。人夸驯雉碑犹在，书托文鳞水漫流。天遣此来相近傍，伴君牢落向边州。
陌上横流浸作泥，行人步稳方一移。春云将雨绕山去，社燕营巢贴地飞。憩仆且须投古寺，闲怀犹喜论禅机。中宵瞥起胡床念，回首家山几日归。
招提未到只闻名，乘兴来游意最真。出郭都无三十里，同行恰有两三人。入门竹迳能明眼，随处禅房可著身。莫怪山僧拙言语，十年已不踏红尘。
井邑云根一聚村，寻诗来扫壁间尘。此州惟有断头将，圣世初无弃梗人。枫叶晚林终日醉，梅花腊峤几时春。不愁过客当年泪，尊酒黄堂是旧邻。
垅头停辔望龟城，元有夷途似掌平。厌把五更供客梦，猛将一日了山程。树连新绿千林暗，日转斜红半野明。稚子别来应念我，候门深喜马蹄声。
持此迂愚漫浪身，忍惭一出竟何营。枕边客意兼寒意，门外溪声似雨声。易办蓬蒿三亩宅，可无藜苋一杯羹。青衫岂是官人样，白鸟私忧说败盟。
竹生稚子鹤生雏，重到君家旧隠居。病后苦无多酌酒，别来唯有自钞书。身方逐食从飘荡，学久师心恐阔疏。惭愧故人相念意，欲行为我少踌躇。
秋入羁怀劳我思，愁兼归梦到家迟。有人来得平安字，无事编成酬唱诗。相伴几经江月照，同行更赏峡山奇。祗应便把州麾去，还有三年不见时。
休沐来寻九里松，故因晴日觉春容。寒余浅水红衣尽，淡抹轻烟紫翠重。倦向山僧谈白叶，归从逋客醉黄封。尘埃眯目成深省，何处招提鸣晓钟。
六十专城发未斑，更于何地觅三山。不妨谈笑催科里，正赖清凉热恼间。到日红梅留腊在，公余翠杓酌春悭。胡床有月堪乘兴，客到南楼不下关。
南浦波轻草色微，蹇馿遥路独依依。暖风旌旆春随去，细雨犁鉏麦正肥。驿骑蚤闻催迅召，边屯犹未解重围。谢家父子名江左，折屐行看破贼归。
宝峰山下识君初，岂但声华在石渠。海上三山元咫尺，人生五马少踌躇。鼎钟事业那能免，丘壑情怀自觉疏。安得一帆相逐去，故园春雨长新蔬。
晋公幕府总豪英，末至非才愧长卿。已去化炉金尚跃，更分客袂涕空横。早催剑栈迎千骑，更借湖山劝一觥。水自嘉陵流到海，尺书应有故人情。
自艺心田岁自收，天翁两眼月临秋。近臣荐鹗方成表，吉梦逢刀遂得州。吏术无多非问马，机心已尽不惊鸥。三溪便是桃源路，更欲武陵何处求。
百万貔貅尚枕戈，将军未复旧山河。非干使者征求急，正柰穷边饷挽何。颇愿有言先牧养，不妨自署拙催科。公余傥暇寻遗事，尘锁荒祠望刮摩。
一毫不露见全身，德觇征符捷若神。嵩岱自高元地势，球琳非琢本天真。出山聊作无心润，著物应名有脚春。唤作使君犹未解，岂知游戏两朱轮。
东梓名州最普州，蟆颐相望气横秋。青衿胄子迎高朕，竹马儿童识细侯。只有爱民心尚在，可能忧国泪空流。摩挲疲瘵无多事，绿野家家剑换牛。
十年朝露厌鸣珂，华发萧萧奈倦何。鸾翮九霄穿日月，龙骧万斛饱风波。古人不见吾犹梦，直道能行恨亦多。驷马锦衣儿辈事，只须持此答岷峨。
遥看北固海门秋，千骑东方占上头。去国尚多忧国泪，送君那免别君愁。风迟宴阁清香凝，月满兜零晚穟收。北府名樽天下说，亦知能到故人不。
九江度尽恶风波，峡口窥天一握多。亦爱吾庐觉归好，数乘此险奈亲何。响迎涛濑将愁上，青惜峰峦等梦过。不管行人听不得，暝猿和雨啸云萝。
船头饱饭看扬舲，忽作翻浆不反瓶。万死一生真是幸，九江三峡未尝经。尚收弃物乾坤大，薄恃阴功祖考灵。忧患偶来须理遣，可能为汝更星星。
何时便有此山川，真宰悬知恐偶然。唳鹤惊风前日事，落沤斜照晚来天。毁犀无用撩幽怪，洗盏先应酹谪仙。暝角吹残吾欲老，五陵佳气隔疏烟。
江头杨柳浅于金，泽国余寒春未深。才见桃花能慰眼，便同踯躅每伤心。琼枝璧月自惆怅，山色潮声无古今。闲访阇黎倒戈地，正应汉德有讴吟。
一舸乘凉载夕晖，晚来白汗稍停挥。近人初月当头照，趁宿轻鸥直下飞。江国有天须恣买，岫云无雨莫空归。新秋渐到滩头树，先遣蓑童问钓矶。
月与清湍一样流，不妨夜色尚淹留。已将船作青天坐，安得江为大白浮。恐有幽人钓寒渚，正须横吹起危楼。年来身世无拘管，便是波间一叶舟。
向来茅屋半惊湍，叹息流亡久未还。已觉重行非故道，只应无恙是青山。旋蓝偃岳元常事，深谷为陵亦等闲。衲被蒙头都莫问，未当居士一分顽。
桂树兰丛蔼宿薰，楚辞一曲送迎神。岂闻钩党能留汉，故有桃源可避秦。欲记曾来终草草，多惭浪走祇踆踆。却寻扬子江头路，依旧杨花愁杀人。
云满长空雨涨沙，金焦一望去非赊。拟抛尘网寻僧舍，更著烟蓑访钓家。北固江山仍壮丽，南徐风物尚繁华。只愁病客难登槛，且待金乌出海涯。
系马松门竟日留，一灯深殿炯清幽。杖头犹识齐梁谶，屐齿曾经王谢游。瑟瑟新毛吃老树，娟娟眯目破红榴。风铃塔上知何语，应使行人估客愁。
江南春晚见芳菲，雪白梨花照客衣。步步来求诸佛记，尘尘全现祖师机。不禁战伐山河老，犹说经纶俎豆非。共饮名园那惜醉，落红故故傍愁飞。
吴波晴浸夕阳红，一语丁宁北去鸿。颇觉淹留添发白，不妨羞涩剩囊空。枕头靠睡禁长日，舸背占旗惜便风。想得家山俱在梦，亦应烦闷略相同。
迥陂积水长蒲蒋，散步郊原借夕凉。尘袖风巾嗟久旅，稻畦柘迳似吾乡。蛙声月色当空旷，爨火人家在莽苍。望合碧云人未至，滞留愧客问行藏。
他年天眼识褕袆，千柱如今鏁夕晖。笑说老禅操一苇，戏呼灵媪授三归。波涛啮岸蛟龙恶，荻竹抽萌鲙缕肥。曲水流觞记今日，晚风直欲透人衣。
龙蟠虎踞帝王州，屡叹降旗出石头。不惜家居撞坏了，可因歌舞破除休。露桃滴滴啼宫井，风柳条条绊客舟。春水一江流未尽，不禁更问几多愁。
江城叠鼓晚停挝，游子翩翩念岁华。水底乾坤浮日夜，沙边鸥鹭老烟霞。渔人能说陈隋事，燕子犹寻王谢家。南北自分仍自合，不应全𣨼后庭花。
招提下马憩逡巡，野饭亲烹涧底芹。二月韶华听啼鸟，百年心事信行云。不禁烈日花光薄，更抹微烟草色薰。老衲未知风木恨，向人犹说故将军。
逢山到处为迟留，行到东南第几州。终古香灯凭像教，可人轩户称山丘。苔封铁色千寻壁，日丽云章百尺楼。脚底全吴何足小，待将八极恣浮游。
尘埃眯目浸填胸，日日青山在梦中。改岁人家无一事，并游文社有诸公。招提夜语惊山鬼，野店春沽醉病翁。绿坞红村谁境界，自凭好句占东风。
块处无人语合头，出门猝猝又还休。缚茅晚岁欣同社，并辔名峰得胜游。松下一筇真可老，山中五月已如秋。未应斗粟全关念，更为先生几日留。
灵蜕岿然谢垢埃，焚香却立叹奇哉。自从新岁门常掩，不见青山眼懒开。飞观千楹孤鸟堕，斋盂万指晓鲸催。亦知空劫已前事，浪说十生曾去来。
东风力弱未扬埃，密泛丛兰有意哉。可是伸眉须酒满，只应弹指又花开。吹毛句妙无人领，击钵诗工著底催。照水只愁羞冕绂，勋名盖世亦时来。
十里登山访定身，衣边犹带簿书尘。僧厨笋蕨随斋钵，禅窟香灯话宿因。便可扶犁老岷蜀，已闻传檄定咸秦。家家钗钏何须惜，难买尧眉一笑春。
翩然逸想九霞间，仍是霓衣与鹿冠。尘劫三山元自近，神官一字固应难。云烟万瓦虹榱壮，冰雪千幢鹄辇寒。堪笑木强韩吏部，如何容易撮灵丹。
日压茅檐醉拥蓑，静听寒溜奏云和。深藏本自身全露，瞪视元知语不多。紫府地严须一到，苍崖文古要重磨。新宫固是丛霄样，应有胎禽忆旧柯。
郊行不欲经城市，厌见尘沙漠漠黄。响树蜩螗凭晚吹，绕陂凫鹜占残阳。青山与世久相绝，修竹于人未易忘。下马招提揖僧话，始知尘境有仙乡。
酣饱风烟德有芽，从来三㦸是张家。翩翩群从同时贵，落落高门一世华。人自不欺宁用忍，身如可赎但空嗟。路人泣指飞丹旐，犹忆双旌卷暝霞。
三年流落塞垣春，雪屋冰庐乐藻芹。司业颇知怜郑老，薛宣能不吏朱云。鹗笺重剡新如昨，蚁壤高眠唤不闻。一掬垅头知己泪，霜风吹堕白杨坟。
尘埃一出竟何为，白竹依然昼掩扉。只应为客重为客，便欲得归宁得归。独鹤静临寒沼立，游蜂闲趁落花飞。东君老大人消瘦，凭仗清樽一解围。
胡床卯饮带余酲，身世如天行白云。竹简读残聊一叹，水沉烧尽更三薰。痴心久绝临渊羡，老手唯便植杖芸。自有此生须自断，岂能曲折问灵氛。
犯寒过我喜仍惊，节物峥嵘更远程。剧饮投车轻十日，细谈剪烛易三更。故人高义千钧重，久客归心一夜生。为语溪翁好相念，时将蓑笠晒春晴。
弹指超然一念初，从儒从佛两蘧庐。十年身走半天下，万卷人称行秘书。故自高怀嫌入俗，不妨儿辈共憎渠。临行半偈如何道，裂转虚空最起予。
记得三溪溪上春，瘦筇容我夜敲门。一生几见此人物，十日九从师笑言。闲得得来非有意，冷湫湫去若为论。西山第一烟云窟，好驻高人雪月魂。
六尺岩岩铁石姿，可怜一病不支持。荒榛半垅独归处，暝霭数峰无见时。未割尘缘聊洒涕，欲寻陈迹但哦诗。萧萧秋雨山中夜，负我他年对榻期。
李杜主盟诗有声，文推韩柳著章程。二三子者皆人杰，五百年来并世生。但见词源倒三峡，岂知武库足千兵。勉君须把分阴惜，莫问红尘雨共晴。
分明余润彻眉间，道德根源固晔然。宝篆印泥初不着，神机贯札自无前。丝纶新渥荣三昼，鼎铉深知眇一涓。两禁只今谁妙手，岷峨人物半吴天。
吉音一纸疾邮传，白帝城头劝着鞭。楚树已沾新雨露，蜀江行换好风烟。政须急拯沟中瘠，不用多流地上钱。一节故应关象纬，向来两使动星躔。
刻鹄工夫愧不量，弓裘遗绪可能忘。一廛未遂耕桑计，半世空磨翰墨场。桐烬偶收非有意，璧瑕误指亦何伤。霜松不学闲桃李，报答东君日月长。
小亭挈榼共登临，濯锦城高隔暝阴。元有乾坤堪着眼，却因身世苦惊心。碧山已尽天犹阔，黄叶欲残秋更深。已把安危属王谢，酒阑不必泪沾襟。
冻壳藏龟太窘生，惊心已觉岁峥嵘。倦慵把易床头看，独自寻梅树下行。溪面冰花寒更结，屋颠雪意晚将成。一生与物无深分，竹叶相看合有情。
五十光阴两岁过，头颅闲处自摩挲。隔篱山影谁招去，满树梅花独占多。物色年华同我老，蜂情蝶思柰渠何。少时一剑明秋水，放在尘中久不磨。
早年种竹作渔竿，笠泽烟波梦未阑。已向尘根消缚脱，犹将文字校甘酸。风松自有闲宫征，溪鹭初无俗肺肝。最爱少游平日语，堕鸢跕跕遣心寒。
人生偶尔竟何须，点检闲身一事无。可笑战蜗犹曳甲，不妨梦蚁却分符。夜凉白月谁相过，酒尽清樽可更沽。作个生涯若个是，步兵不拟哭穷途。
离家记得腊前时，吹尽飞花了不知。傍枕厌听连晓雨，援毫愁赋送春诗。百年直好平章看，万事仍须烂熟思。臣朔不堪当世用，唯应索米救朝饥。
独行饱饭腹屡扪，欲出未出星纵横。梅花于人远近好，月色随我东西明。香来适与鼻观会，夜久忽遣毛骨惊。急须唤取陈夫子，欲与平章此段清。
懒步东阡与北溪，一春心赏苦多违。堕红藉藉痴蜂醉，稚绿阴阴乳燕飞。去国三年应自笑，封侯万里不如归。门前车马能来否，午睡醒来独掩扉。
爱春未得一钱酬，独倚东风搔白头。花影入帘情苒苒，竹风挨枕梦悠悠。黄鹂欲下无谁语，碧草相看始欲愁。老大别无新伎俩，只凭诗句写风流。
雪𪩘云林共莽然，世间那有此江天。晓樯搀日何时到，夜柁鸣风几夕眠。闲卜家书灯似粟，略开旅抱酒如泉。轻鸥飞下仍飞去，汝在江湖是散仙。
坎止流行亦漫然，斯文未丧本关天。冥鸿云外知谁报，怨鹤山中不得眠。连榻故人非楚越，杖藜幽约在林泉。盛词终日供吟讽，骨换元知久学仙。
清江与我共天涯，若到沧溟始是家。晓渡换舟惊宿雁，暮林系马散栖鸦。山童老木才余骨，潮落寒汀半露沙。只恐行人不着眼，一川秋色在芦花。
高栋浮空插万甍，来游谁是鲁诸生。规模要识鸣弦意，土苴犹消击柱争。驯垅雉骄佳气象，集林鸮恶好音声。白头老令能知此，莞尔相撩意未平。
赤栏画柱水光中，更爱丰碑笔吐虹。雾市溟蒙鳌闯首，雪花错落马行空。关门近接俱天险，溪水平流亦海通。执朴笑渠忧诅者，不知说豫坐收功。
一篙寒碧碎鳞鳞，数尺孤舟仅著身。江水煮鱼还地脉，瓦盆盛酒见天真。颇容老子赊闲日，聊与青山作主人。不用樽前罗粉黛，远峰元解作眉颦。
从来官职惯如冰，便是青衫行脚僧。去岁离家今日是，故人招隠几时能。早衰须鬓逢人问，太拙形模引世憎。均在客中谁作伴，如何不共醉腾腾。
疲筋弱骨畏歊蒸，颇欲清言濯肺膺。风乱飞萤光细碎，露团幽筿醉懵腾。只应爱月痴犹在，更觉憎蚊忿未惩。竹屋纸窗风雨夜，几时书册近青灯。
织水轻烟擘不开，晚峰浓翠积成堆。吹残黄叶风犹舞，飞尽青天鸟却回。万古关河空拊髀，半天风雨独持杯。欲将直道干侯印，政恐舟从陆地推。
静阅胶胶扰扰身，细从物理究亏成。一人誉复一人毁，五鼎食仍五鼎烹。怪木莫题居士字，修篁合著此君名。西风又起尘千斛，望拜生憎白羽横。
衫似荷枯嫌绊缚，屋如斗大费支撑。寒蔬日日同僧饭，拄杖时时伴鹤行。聊托莼鲈非厚味，漫言松菊本真情。山中亦有闲田地，可惜离家久不耕。
万钧笔力等闲扛，占断溪山福已庞。扑鼻寒梅香树树，照人新酿绿缸缸。大严浄社谁投足，小恕诗坛肯纳降。莫为不侯空叹息，将军才气自无双。
云翻雨覆不须论，扪虱何妨坐对温。政恐移文邀俗驾，可能垂箔走高门。寒松卧雪不知老，脱叶经霜无几存。醉著锦袍堪一笑，翰林风月我诸孙。
何如莫莫与休休，分付烟波一钓裘。心向青山贪未了，梦随白鸟去无由。闲云犹阁为霖润，野水空横济物舟。安得杜陵诗老在，从渠每日醉江头。
寸梗悠悠寄一城，主人留客亦多情。目穷断雁投空影，耳著清江彻晓声。浊酒半樽心易醉，远书一字眼偏明。无家更甚无鱼苦，付与先生好细评。
空明无际了寒天，戍堠消锋弩绝拳。平白万方包险秽，清泠一片起沉绵。山登姑射欣逢岁，贼破淮西欲问年。更长嘉陵千尺浪，春风稳送五湖船。
向来沮洳懒扶竿，独有诗情久未阑。把菊风流元旷荡，纫兰气骨自辛酸。赏音定许推夔足，知味宁论食马肝。胜日从公窥秘藏，珠星璧月照人寒。
穷年斗粟亦时须，清坐那能论有无。洗我破樽倾竹叶，觅君佳句写桃符。种瓜晚计应先定，画餠空名不拟沽。办取芒鞋山里去，羊肠纵险是夷途。
盘礡谁知画史真，向来唯有宋元君。试除学道有底事，为问决科何等文。棋罢玉枰收碎雹，香残金鸭转微云。独骑一马悠悠去，闲访江头白鹭群。
六品官资叵厌卑，高怀自不入时宜。却寻清渭归垂钓，犹向钧天忆射麋。长日只凭诗遣闷，暮年全藉酒扶衰。早将𫛳赋胸中了，贾谊何忧绛灌疑。
卜筑城南几岁华，满川烟雨富桑麻。武陵未用逃秦俗，盘谷从来属李家。横拓小溪通画檝，剩栽疏竹间梅花。更饶一斗诗千首，不信闲居乐可涯。
得友何妨并辔行，眼明木末数峰横。真游与世寥寥隔，滞念逢僧稍稍平。不复定身怀故宅，空余遗像閟荒坑。莫教学道伤迟暮，世路低回已半生。
烛影红余仆屡更，不知飞霰集前荣。终年客有刀头恨，半夜春从酒面生。华发风埃羞漫仕，废畴烟雨负深耕。诵君好句迎新岁，更醉屠酥最后觥。
笔阵旗开豹绕竿，敢持一镞傍门阑。朅来戏作凫飞舄，老去嫌为蚋聚酸。尘土簿书慵挂眼，琼瑶文字喜雕肝。寄笺阊阖谁相问，九虎近人毛骨寒。
只得公诗百不须，万金人有此应无。可容轻易秦庭璧，已戒牢藏晋鄙符。惯客凫鸥迎野步，及时菘韭荐村沽。幽栖为问能来否，朝市山林自两途。
鳞鳞新绿涨篙竿，飞雁声中岁已阑。梅蘂尚能供冷淡，酒杯那复问甜酸。征招不入幽人梦，节物空惊壮士肝。趁取芳菲行乐去，丽词妍唱暖春寒。
讲摩师友我尤须，此道今人已绝无。颇欲相从问奇字，故应未暇注阴符。竹嫌影薄乘春种，酒怕樽空带雪沽。杖屦往来忧不数，恐公早晚蹑华途。
午枕风轻睡足时，起来闲掩竹间扉。登山剧欲君联臂，出户那堪客挽衣。失脚半生沈世网，掀髯一笑见天机。青山好去应须去，蘧瑗于今已觉非。
跨海仙人安在哉，幽寻款款不须催。云萝有约遽相失，杖屦几时能独来。半日清谈容易废，百年幽抱若为开。新诗小慰参差恨，快读聊将劝一杯。
鸿雁行中接俊游，不将千户比荆州。自于种种推先手，可但区区放一头。扬马不妨生绝代，邹枚未肯老诸侯。天寒翠袖愁如织，应念尘侵季子裘。
室中元自有天游，海内如何止九州。送老只凭书万卷，传家不用橘千头。便当野服从逋客，未暇巍冠伴沐猴。一动天文儿戏耳，苦烦天子访羊裘。
从君未省涉津涯，白璧明珠屡拜嘉。一吸湖江真大国，仅除风雨亦寒家。簿书笑我忙官事，笔砚饶君管物华。世味可能争腊毒，馁蛟馋兕漫摇牙。
放浪山颠与水涯，藜羹有味荐珍嘉。根尘要识元非我，言语悬知未到家。霜渚澄波空涨潦，风林脱木浄浮华。公明领取休论价，处事何须更作牙。
清言元论极边涯，南渡风流继永嘉。中散一生慵作吏，渊明无日不思家。悠悠官路降胸臆，苒苒年光侮鬓华。人说乱蛙胜鼓吹，欲将藜杖比高牙。
戏论无涯与有涯，委心冲漠固清嘉。衣裳草木元非织，窟宅云霞岂是家。瞪视恐同高长史，神交宜伴老南华。只应一念超尘劫，安用神浆夜绕牙。
越王飞观插天涯，小异何人识孟嘉。别后文章尤造理，向来学术自成家。诸生荐士皆时论，此道逢辰固国华。行脱羁衔谢拘迫，云窗归理万签牙。
洗甲倾河渐可涯，北征犹记宋元嘉。石刘姓字非图箓，轩喾乾坤自我家。原上鼓旗寒朔吹，日边诏令掞春华。舞干元是吾皇事，不必将军号虎牙。
等闲驱雪作晴天，夹道从公立万弮。白甚自矜梅淡𥩟，青回稍觉麦芊绵。不知今夕真何夕，共说明年是好年。舐鼎恐无鸡犬分，一江还我捕鱼船。
稽首头陀问八还，扬眉应已破玄关。苦无骨相侯千户，薄有生涯屋数间。笑读道书蒙绛帕，喜浇茗椀酌青山。从公一瓣薰知见，谷雾无心泽豹斑。
鹭行鸳列几时还，虎豹何曾限九关。杂沓群公半天上，婆娑老子但尘间。平戎正倚二三策，招隠休论大小山。浯水断崖磨欲尽，凭君染笔续彪斑。
已成倦鸟不知还，碌碌无奇合抱关。五斗未供鸡鹜饱，一身长占簿书间。何妨使我留东阁，久自从公仰泰山。佳句传来浑舍喜，亟将病目洗斓斑。
肩舆又作带星还，骑气遥瞻晚度关。已觉胜游同梦里，不知秀色尚眉间。鞭鲸浪欲浮沧海，卖鹤犹堪买好山。几日褰衣扣黄阁，云腴重试鹧鸪斑。
百战残兵但揭竿，每闻风鹤意先阑。怀中鼠腊元非璞，味外盐梅不止酸。细读知君应掩口，苦吟笑我已刳肝。中天赫日临无际，一点萤飞宿草寒。
向来出处有心期，未厌云霄戢翼飞。留滞兼旬空怅望，逡巡半路偶同归。却欣夜语仍连榻，尚忆朝回日典衣。里闬齐年班又接，世间如我与君希。
卷雪奇观千丈澜，诗情撩动未应悭。却收浙右三年梦，仍对淮南数尺山。靴板随人元自漫，田园觅去正须闲。风樯独立看飞燕，家在孤云落照间。
再见三池已旧游，向来交臂锦江头。味融实际冰河泮，心印微言水月秋。虽作燕鸿犹邂逅，故应蓬梗合漂浮。相思别后才余梦，身在刀州望梓州。
眼看燕雀闹云间，塌翼蓬榛笑孔鸾。未暇持竿钓渭水，却因采菊见南山。床头有酒三冬足，案上无书一日闲。世路只今难著脚，定当何地置疏顽。
虎变龙腾各有心，诸公高宴盍朋簪。烂开数对迎祥烛，合噪仍来报喜禽。人似月娥元自近，酒名天禄莫辞深。坐中五客联登去，他日华堂榜桂林。
又向疏梅检校春，乾坤浩荡日趋新。一樽树下唤深酌，数岁天涯思远人。正倚交情论晚暮，直因臭味作疏亲。渊明嗜酒嵇康懒，只觉年来此是真。
耳熟才名四十年，忧民忧国两华颠。不妨铜竹仍三剖，要是金门竟九迁。连岁炉锤专造化，诸生岐路托飞骞。余丹乞与闲鸡犬，亦许身随绛阙仙。
少陵曾赋阆州诗，苦说城南天下稀。铃合讼闲帘半卷，胡床客好麈频挥。着鞭尚及春耕劝，促诏应随晓仗归。他日遗簪犹在念，端容杖策扣黄扉。
多病相如故倦游，归逢清润麦天秋。回头渐远将军幕，飞梦先登帝子楼。磊落声称元古郡，醉吟家世自诗流。此身只拟春中老，莫问君平住益州。
曾陪芍药醉春风，转首三年似梦中。谁使冲泥千里去，又欣剪烛一樽同。名章越好供妍唱，旧学全疏愧近功。莫怪分符少留滞，此邦曾客少陵翁。
融和盎盎上双眉，旷度真成万顷陂。岱华自高元地势，球琳不琢本天姿。地方千里我无事，春满万家人不知。预作去思无限意，攀辕送处似迎时。
二年学舍冷如冰，岌嶪龙门许屡登。可但不遭官长骂，只应独愧小人乘。身留紫塞天一角，目断朱轮山几层。为问何时到墙仞，清宵远梦故堪凭。
门外喧呼惊失马，天边未暇问牵牛。报恩不作雀衔玉，快意遂为鹰脱鞲。他日盖帷吾已许，暮年绳勒汝应羞。故知多忆横门道，定厌青丝久络头。
晚岁从谁觅赏音，浪将孤兴托瑶琴。聊为风月平分客，莫起山林独往心。碧草但能供别恨，黄花却解劝清斟。我犹未制思亲泪，更听离歌定不禁。
邂逅都城一笑休，却来万里共羁游。关河地迥仍分首，桃李春深已放舟。诗卷长留开倦目，酒杯尽嚼豁离忧。追风健笔兼豪气，期子蓬山更上头。
畏日全无客到门，一溪闲与白鸥分。绕楼山色时时见，抱叶蝉声处处闻。战罢碁枰无宿恨，梦回茗椀有殊勋。力田尚可持门户，我欲归耕谷口云。
破晓庭皋一叶风，年华苒苒笑羁穷。独携拄杖行溪曲，恐有挐音出苇丛。世界大千尘偶集，人生三十日方中。只须饱饭随缘过，矰缴何曾到塞鸿。
一秋今日是新晴，晚稻悬知有几分。抱湿庭芜犹靡靡，傍暄溪卉欲欣欣。颠风料理丹枫树，返照留连白鹭群。摇落只供骚客恨，故应长倚醉醺醺。
百尺危楼倚瘦藤，轻阴小令正秋深。山云洗刷供晴眺，杯酒飘浮笑浅斟。漠北烽烟空抵掌，水南松竹每经心。红萸紫菊夸强健，醉帽无人独自簪。
阑干投晚俯烟霏，全不支梧酒力微。沙鸟犯寒犹独立，林乌趁暝已先归。缭愁亦笑溪为带，障远端疑树合围。岁晏客天无好梦，最怜清露渍人衣。
一马腾腾上翠微，松风瑟瑟解吹衣。故宫乱后仍华壮，使者年来果是非。何日身能床蘂笈，只今心自托金徽。两林不到犹遗恨，落照衔山劝客归。
猿臂将军数自奇，白头州县竟何为。斲墁未尽成风巧，测管才窥泽雾姿。流水绕除空日日，西山拄笏谩时时。一杯相送贫无力，剩有新诗说去思。
青青杨柳灞桥斜，满酌清樽莫叹嗟。可是因循成别绪，只应咫尺便天涯。未论流水千竿竹，且看春风一县花。渺渺故园情最苦，不知归梦属谁家。
露华浸竹冷娟娟，想象嫦娥能少年。万事只堪搔短发，一杯不拟问高天。骎骎夜色投书幌，的的心期在钓船。可笑薄云工料理，何曾遮却一分圆。
晴暾煜煜眩晨光，洗眼来窥云汉章。身拜玉阶元夕梦，手披金笈有天香。风翔凤翼尤妍媚，云卷奎躔不覆藏。尚想承平闲气象，从臣鹄立侍君王。
春寒怪底一分加，元是东君雪作花。已后残梅矜夜魄，强随飞絮舞朝霞。霜葩荐斚何人共，碧实堆盘尽客夸。为汝泫然应有意，骚人端是感年华。
九陌黄尘涴客裾，随人亦恐到茅庐。朝朝山色供凭槛，夜夜溪声伴读书。可要功名惊宇宙，分知骨相合樵渔。晚来小艇冲烟出，江上有人争卖鱼。
太少城中敛板初，识公鸾鹄自清癯。持心要是忠厚者，遇事决非章句儒。豺豹欲前终落爪，参辰无地可弯弧。他年白鹤同归否，犹有髯龙老未枯。
芝兰祇合在阶庭，公子翩翩更老成。白日朱门三列㦸，黑头华毂再专城。一樽别酌心先醉，万里归桡梦易惊。欲问楼高高几许，跨渠仙鹤到瑶京。
犹带枝头淡淡黄，饱经十月洞庭霜。且倾蜀客千杯酒，颇记吴姬三日香。可得一餐逢玉屑，故应百感为琼浆。此江幸自东流去，何不和根移取将。
老凤高栖雏凤飞，山林钟鼎各相宜。出门马首亭亭去，敛板胸中落落奇。颇忆浊醪过我夜，正愁碧草送君时。如何数日中年味，恰是今朝闻子规。
一年山色好相看，欲去仍来倍黯然。大士初无留客意，幽人更结住山缘。梨花村落清明后，梅子园林五月前。我已到家春亦老，酒杯犹足趁流年。
少年一口吸西江，圣处端能走季咸。浄观清泠横一水，远怀孤秀揖千岩。溪云卧久看频度，山日谈余讶半衔。便欲瘦筇来问讯，上方应恐隔仙凡。
抖擞孤怀十日谈，不将幽愤托巫咸。别来断雁虚秋信，梦破惊猿忆晓岩。脱叶趁风声互答，归鸦赴日影相衔。临分半偈无多惜，浊骨凭师为点凡。
长忆君家得隽多，庭前桂树想婆娑。岱云触石才肤寸，溟浸稽天但一波。颇欲弛鞲观纵击，可堪伏枥起悲歌。人生泡焰都难据，惟有丰碑屹不磨。
蒙蒙烟雨湿闲愁，往燕来鸿共远游。引满白醪欣再熟，尽开黄菊耐深秋。眼前节物重凭槛，醉里商歌缓击瓯。苦爱佳名叹尘爵，渊明高兴转悠悠。
夜床风雨忆相过，节物惊人奈老何。只有孤鸿知我意，每因明月为君歌。千山梦去无由到，一字书来已觉多。余耳向来真义合，不知底处便容戈。
解携仍是一年余，本自情亲听迹疏。子去合登青琐闼，人言方驾短辕车。向来花月空余梦，近日诗文定起予。塞雁若知怀远意，寄书聊为问何如。
香案前头自乞归，归心先逐雁西飞。岂关松菊吾身重，偶托莼鲈此意微。行乐不妨千骑拥，照人何必万钉围。儿曹怅惜先生笑，付与醇醪定是非。
主人爱客客留连，敢比荆州遇仲宣。亲奉绮谈逾十日，空劳清梦隔三年。未能轻去田园乐，那得长居几杖前。真约赏音无几个，故应感激易潸然。
自然秾脸与深唇，一味繁红也绝伦。沧海浪传千岁种，武陵应有四时春。去年崔护诗仍在，前度刘郎意独亲。亦要清樽相料理，可能但倚笔如神。
寒食已过风日好，城郭稍背郊原幽。双扉昼闭亦何事，一杖携春仍浪游。但觉桃花成老大，不知杨柳尚风流。霜螯腊蚁君须醉，细雨疏帘罢遣愁。
平地坐我帆樯中，翠峰出没工为容。轻鸥舞晴沙照影，苍蛟吼浪雪薄胸。渔舠系月江一曲，樵斧斫云山几重。诗翁忽来吐佳句，物色才情元一宗。
日落未落空明中，琉璃夜色开天容。一江不浣清浄目，百榼能平碨磊胸。神山在前若可到，江妃去人无数重。锦袍酌酒醉起舞，跨鲸仙人乃吾宗。
挂起西窗横笛中，白鹭亦有佳客容。江风脱帻吹短发，明月入户窥愁胸。只须茅茨补疏漏，安用楼观相复重。人生趣尚各天性，古人愿识韩朝宗。
不于蜗角更称兵，放下诸缘即太平。但有千篇足传世，不须二顷可谋生。盘餐麤粝圣贤事，门巷萧条千古情。缓炷炉熏引轻吹，道人心念一丝横。
邂逅成功一世惊，不知元逐众人耕。结茅容我庇风雨，识字教儿记姓名。闲辄吟诗真苦相，醉能遣客即真情。晚来溪月延微步，浴鹭浮鸥俱眼明。
翛翛杨柳倚门斜，客至遥疑靖节家。半世功名闲日月，百年生理仰桑麻。只知上将元屠狗，不信通侯亦种瓜。静想升沉堪一笑，清樽且趁未残花。
向来穴纸笑痴蝇，犹觉文章是小乘。四壁图书聊隠几，半窗风雨屡挑灯。卑枝早厌鸣冈凤，尺水难留跨海鹏。未试屠龙一分手，可能问舍愧陈登。
疏疏帘色映苍苔，屋角诸峰晓翠开。蝶护残花痴不去，鸟争余食惯仍来。向来栖遁初无意，从古经纶别有才。抱杖风前一长啸，破愁安得即时杯。
小窗日影转悠悠，卷尽残书却到头。香茗半瓯轻列鼎，好诗千首胜封侯。朱弦无复人三叹，白璧空惭我屡投。酒好但宜供客醉，痴儿可忍换凉州。
楚客近添兰九畹，渭川新长竹千寻。叵堪多病侵豪气，犹喜长闲契宿心。满眼图书吾事定，杜门香火佛缘深。海波倒立风霆峻，未省鳣鲸竟陆沉。
江湖久客日思家，坐觉微霜上鬓华。节序又催秋后雁，风光争发雨前花。倦游已梦庄生蝶，不饮何忧广客蛇。怪底朝来衣袖薄，一川白露下蒹葭。
一夕西风木叶飞，画梁落月淡余辉。银灯夜照还家梦，金剪亲裁寄远衣。霜信早随新雁至，素书深讶故人稀。无因为谢东曹掾，鲈熟莼香莫便归。
梦里沧波摇一叶，觉时正受肩舆兀。人家一宿晚可投，新席槁梧香更滑。霜前𫁂䅉收百亩，稚子新能牧鹅鸭。我生本是个中人，挟策久矣犹能说。
陆续流泉自成句，来拥红炉听山雨。道人更有深深处，语曲如珠蚁丝度。几砚无尘寒欲雾，雕盘篆破孤萤吐。味如嚼蜡那禁咀，茶甘未回君莫去。
建安少年请缨客，横槊赋诗两无敌。辞家去作入彀英，气拂天狼夜无迹。庙堂尺棰鞭羌雏，智名勇功付壮夫。引弓没羽世自有，敢闻上策当何如。
侧身西来度千山，列仙仙去空孱颜。斗升自役应笑我，何苦诘曲戏尘寰。归耕无田仕难合，疑此二柄首尾间。摩挲崖石三叹息，我心安得如汝顽。
五更犹自雨如麻，无限都人仰翠华。翻手作云方怅望，举头见日共惊嗟。天公的有施生妙，帝力堪同造物夸。上苑春光无尽藏，何须羯鼓更催花。
节到中和暖尚赊，东风随处起芳华。自惭翳翳松三迳，相对萧萧马五花。老去醉乡为日月，年来痼疾在烟霞。午桥别墅归公手，早定淮西取白麻。
海底灵根石效奇，山经地志不曾知。凝红幻出珠千颗，染紫装成玉一枝。鹤骨龙姿随质见，鸾栖凤宿与香宜。元戎高唱真难和，愧我年来笔力衰。
不奈诸公厌石渠，年年送客意何如。直言饱诵刘蕡策，大意争传贾谊书。今日朝廷唯主圣，异时风俗要人鉏。须君早晚归遗补，莫恋王门久曳裾。
天上图书群玉府，仙晨日月道家山。行行合在烟霄地，去去犹参论撰班。使者绣衣看更好，从官华橐未应悭。褰帷了却江东事，不到终更便赐环。
无复同趋尺五天，湖山佳处想联翩。看君挥手谢送者，使我销魂惟黯然。闪雨不成张祖席，停云空自寄诗篇。过家莫作多时住，闻道东人正可怜。
文安陆子幽栖日，张氏诸贤尽执经。自昔衣冠仪里闬，至今诗礼擅家庭。岩阴夏阁风泉白，溪曲春畴雨稻青。天上真人蹑凫舄，移文休勒此山名。
楼下高低万井烟，楼头极目思悠然。山围风景无余地，户接星河不尽天。闽岭百重通北路，楚江千里系东船。客星先自留连在，惭愧郎官叶县贤。
莫厌攻台万杵声，芝亭入望得双声。快邀明月无余地，俯瞰澄江不碍城。花雨着人迷杖屦，松风呼梦绕厢荣。弟兄丘壑平生事，付与鸣琴一再行。
龙停休忆柳垂堤，正喜高风集剩溪。流水直随青嶂下，孤烟更在白云西。村舂接响声相赴，浦树连云望自迷。无限新诗兼有酒，可能容我醉时题。
矫首初来北斗峰，直穿山腹作玲珑。石间蜕骨痕犹在，渊底藏珠水更通。霖雨几时岩墅去，卧龙底处草庐空。眼中要识真英物，寓迹何劳想下风。
薄妆自叙老深宫，一曲悲歌听不终。黑发尚沾梁苑雪，素衣还带上林风。残春柳叶萧条绿，破国桃花冷落红。收拾琵琶蹙眉黛，教人同在泪痕中。
抖擞身章却冒尘，袅蹄顾影也逡巡。銮坡寓宿非其地，莲烛操文自有真。字直由来同古语，位高兼复见今人。迎潮有诺无轻爽，季老当年不诿贫。
闻有挐音扫榻埃，尚疑却棹酒船回。锦囊忽至诗传诺，玉麈未交心已开。邂逅四人今楚尾，班联十载旧兰台。尊前莫发粗官叹，奇绝江山直一来。
疏云薄日冷吴江，江色芦花共渺茫。四五点山烟霭淡，两三枝桨水云长。游鱼避网惊微浪，幽鹭窥汀下夕阳。兴罢归来更回首，满身明月踏溪霜。
一溪带郭静潺湲，寺在溪旁碧岫巅。塔影远连空翠坞，钟声高入蔚蓝天。竹房僧定侵窗月，沙步人稀满树烟。刚被名缰挽归去，久居应作地行仙。
兹山融结几千年，天划神剜巧自然。瀑派星河飞雪练，桂分月窟耸云烟。人疑盖竹旧福地，我道金华小洞天。乘兴登临供胜赏，依然身是十洲仙。
杖藜乘兴纵幽寻，野寺松篁蔼翠阴。流水潺湲如有恨，白云舒卷本无心。龙钟谁识天津叟，高卧曾为梁甫吟。静奏瑶琴聊自适，祇应风月是知音。
大洞黄庭太乙家，君山一叶泛莲花。南征客认湘灵瑟，北上人疑汉使槎。尚想飞仙游白鹤，偶于怀袖落青蛇。玉皇香案真如此，我欲晨奔到广霞。
风定空澄气浑然，恍如太极未分前。只因有浪知为水，若遇无云总是天。旧说君山张帝乐，新同老木识飞仙。而今大洞黄庭客，又着题诗记岁年。
乞得天公五亩春，暂抛手板著纶巾。搴花露粉频沾袖，洗竹山光忽傍人。金点流鶑田幂幂，雪翘幽鹭水粼粼。尊前无地栖荣辱，秀野亭中自在身。
不敢寻诗怕雨催，须知挈榼为春来。天公未放阳乌出，坐客何妨笑脸开。寒食花光犹照眼，乱山云气欲侵罍。黄昏数点池南雨，似惜香尘逐马回。
园径萧条草树荒，半山林影浄回塘。墙根绕荠春还近，亭角舒梅暖自香。两鬓斜知随节改，百忧差喜得身强。寻诗问酒追豪胜，且送残年入醉乡。
仙山仙山郁嵯峩，紫烟氤氲生绿波。飞琼玉楼不知处，杂佩丁珰隔烟语。三青山鸟去不来，六龙落日只衔哀。呼声嗷嗷动天地，老蛟吹涎海波沸。
少日蜚声竦白袍，暮年策足上青霄。功名略已追前辈，事业真堪托后凋。谏草半焚烟寂寂，琐窗一梦夜寥寥。古塘原上谁行路，只有哀笳引葬箫。
水绕山围景物赊，楼台相望酒旗斜。暮云低锁门前柳，晓日轻笼陌上花。簇簇鱼盐喧贾市，声声弦诵半儒家。我来亦为邦人庆，写入新诗一笑夸。
沿崖渡水六七里，划见幽岩画屏倚。却蹑长虹信步行，下瞰浅清皆脚底。漫郎泉石之董狐，妙语品题良不诬。千岩万壑果何似，吾家九疑真不如。
我来挈挈倦尘沙，下马无心更忆家。不怨客中逢熟食，只知醉里是生涯。花边顿觉春光老，柳外还惊日脚斜。甚欲与君寻胜去，何妨著脚到阳华。
遥指断崖如削瓜，碧云一朵是阳华。莫言空洞中无物，须信崭巉不可家。已听泉声响环珮，更看山色媚烟霞。一邱一壑平生事，不觉归鞍带暝鸦。
生为明哲没为神，一点英灵着处新。秋浦溪山最留意，法华禅定是前身。九州托庇阴功大，六字加封宠渥频。更有使君书事实，幽沉从此愈昭伸。
三岩九洞绝尘寰，问讯真人得纵观。丹就已乘仙鹤去，云深元有老龙蟠。铁船泛海源流远，玉柱擎天星斗寒。劈破莓苔认诗句，欲归传作画图看。
鸣珂晓入奉天门，仰见宸居气象尊。斗转星回新岁月，龙盘虎踞旧乾坤。国威震叠边陲肃，帝泽汪洋浪井温。雒邑镐京相对峙，万年周业付神孙。
吾道如君有几人，生憎轻薄白头新。林泉卜筑何妨静，诗酒寻盟不厌频。小雨汀洲松浦霁，斜阳花草玉峰春。芒鞋竹杖须乘兴，快取平生见懒真。
新晴初照屋山头，春欲归时事事幽。诗著硬黄容我扫，酒拼大白共君浮。幸闻边备初无警，喜见农功渐可鸠。老去所期如此尔，人间底事更关愁。
楼居草草假三间，便觉星辰手可攀。最喜坐中先得月，不妨睡处也看山。林疏啼鸟秋弹曲，天阔飞鸿晓卷班。对镜清吟无限好，典衣冷债几时还。
东园吟思玉蟾清，园客开门古意生。冰砚云灯深洞宇，春花秋草旧宫城。人藏密树寻声见，鹭下寒池照影惊。三十分司泉石主，马蹄尘外得闻名。
环翠阁边无点埃，尽收清致助吟才。溪头月落渔烟散，岸口城低野色来。斜槛半依秋树出，小窗知为北山开。沙禽古水闲相趁，悮入疏帘静却回。
岿然独存灵光殿，再世袭封康乐公。此堂宗老正类此，尽在相传衣钵中。佳人一笑粲玉齿，愿公寿考仍欢喜。子如父，父如子，灯灯接续无穷已。
清和天气属良辰，芳事枝头迹已陈。闲涉小园销永昼，尚留红药殿余春。栽培元是根宜地，幻化须知花有神。约定明年身更健，诗篇又见一番新。
归休谢去世间忙，看画题诗引兴长。忽见远山来几席，方知妙笔出闺房。百杯歌彻行云住，万象心营点墨香。珍重制成团月扇，清风满座自生凉。
揽辔观风只课程，风云要挹楚乡清。晨旌几碍观山目，夜柝翻惊梦月情。观者宁知部使者，平生元是老书生。沧浪何处无人识，欲往从之一濯缨。
称藩割地竟何如，抗疏孤臣只索居。万死不回三寸舌，千金空募一封书。醉中益抱蒙尘恨，梦里犹呼和议愚。长脚老奸今已朽，请君努力上安车。
白日潇潇松径静，红蕖冉冉洞门深。风涵广宇生虚籁，梦破西窗上夕阴。景物眼前浑似旧，尘埃题处忍重寻。羸骖落日孤村路，尘土依然满病襟。
古瓦颓垣迹已陈，孤猿别鹤自哀吟。可怜丛桂烟芜没，惟有一池春水深。秀木千章新过雨，寒山一带暮伤心。清风明月时来此，梦断云飞何处寻。
史君文彩汉相如，暂向明时绾左符。为郡似家身似客，视民如子吏如奴。鲁公金石光千古，吏部文章妙两都。戴白垂髫相与语，如公治行向来无。
周郎人道古英雄，汉室颠危合奋忠。万里中原犹未复，一朝赤壁偶成功。新亭且对江山胜，陈迹俱随岁月空。把酒仍歌前后赋，九原唤起老坡翁。
自甘颜巷传家学，敢比虞庠觌国光。幸不北辕求适楚，宁须挟策去游梁。下承上覆期相庇，蒂固根深会益芳。吾党未能冥一唯，为裁狂简斐然章。
灯火相从总角初，只今已是十年余。穷愁懒漫吾犹故，文采雍容子甚都。连璧肯来同寂寞，归鞍宁不少踌躇。风流一别应如雨，傥有来鸿细作书。
高情应与水云宽，江北江南望渺漫。逐马银杯端可赏，屯边铁甲得无寒。已知与国同休戚，且庆丰年表治安。杀气已消春意动，曈曈日色上云端。
朝来园柳变融和，深院啼鸦少客过。清坐渐看银色遍，佳眠更觉溜声多。谩夸明月舟中兴，争似销金帐底歌。夜入蔡州擒叛将，拟将椽笔颂元和。
久合鸣珂上九关，一麾犹许饱看山。丰年诸县公事少，燕寝清香兵卫闲。鸟度屏风明水镜，云生画栋拥螺鬟。向来蛛网蜗涎污，胜处岂非天地悭。
一州如斗带溪山，空翠家家绕画栏。丘壑自非胸次有，云烟谁暇静中看。衣冠共识家风在，闾里方知汉法宽。戴白垂髫相与语，今年有饭饱加餐。
田家但识丰年乐，见说花城日更长。如获从公时拄笏，尚能援笔侑飞觞。鸡豚社瓮年年酒，柿栗园林树树霜。更倩渔郎问樵径，深山深处是吾乡。
天与吾人臭味同，一官落魄郡城东。偶逢休暇追凫鹜，闲拂尘埃勘鼎钟。适意不知华衮贵，醉余聊看舞裙红。只愁寒漏催群动，又踏朝靴逐晓风。
少日曾披九虎关，谁怜投老却乘边。贰车谩说半刺史，多稼惟欣大有年。榆柳关河无犬吠，牛羊阡陌断烽烟。玉关人老知无用，庙算如今出万全。
文采於菟见一斑，旧知句法有渊源。殷勤不废琢磨力，圆熟几无斧凿痕。明日风烟空有梦，何时樽酒得重论。秋来景物皆佳句，写寄银钩莫厌烦。
薄薄轻寒作许阴，村村花柳为谁新。良辰欣见百五日，冠者仍余五六人。冷雨凄风连午夜，飞花流水一年春。窥园未阻江东兴，陌上应多翠黛颦。
使君元是一高僧，宿昔诗成自不禁。便合元刘论伯仲，岂同郊岛费呻吟。浮云出岫本无意，立雪齐腰谩觅心。扫洒烟尘须博大，看看九虎下纶音。
来何迟暮去何忙，不道离人欲断肠。清节如君谁可继，遗风他日愈难忘。鲈肥酒熟归时好，水绿山青去兴长。便恐鹓行须簉羽，蓝桥风月两相忘。
楼高思远入天涯，瑶海光中景象赊。未说因风翻柳絮，须看和月上梅花。山茶有句真成画，庭柏无心不受夸。人物梁园零落久，一时胜赏属诗家。
驺驭曾鸣帝里珂，一麾出守古牂牁。龙媒入贡汉天子，铜柱重闻马伏波。万里争传麒麟像，满城欢唱旧襦歌。着人茉莉花如雪，不醉花前花奈何。
辇路云开雨脚踈，君王游乐万几余。沧波不尽烟中景，清唱忽来江上渔。此日丹青须立本，何人词赋似相如。小臣赓载无他语，但咏山河壮帝居。
木芙蓉蕊未经霜，篱畔黄花尚敛房。正冷落中才吐艳，不思量处猛闻香。酿成云壑澄清气，涤尽炎乡热恼肠。便欲架巢枝上宿，学他徐老爱花狂。
老子诗中那有画，阿师画里自兼诗。我非今世王摩诘，子岂前身李伯时。烟月正临青嶂落，滩声惟许白鸥知。可怜半幅鹅溪绢，写此寒江一段奇。
岁寒三友要君知，不比凡花儿女姿。颇爱槎枒却高古，正嫌纠结玷幽奇。豪夸何用锦为障，潇洒须添露作帷。可是道人多事在，横斜请看昔贤诗。
小山丛桂隔墙阴，曲槛修篁别作林。芳意不孤符有德，寒梢相近本无心。春多得地生何幸，岁晚为邻分益深。赖有高人发佳致，因成盛事寄微吟。
一榻萧然文字林，闭门十日卧春阴。园林寒重鶑声寂，风雨时长草色深。坐念治聋违社酒，遥知搜句搅春心。莫愁雁鹜分行进，簿领难埋旷士襟。
闻道宝书天上去，却携香墨袖中归。安西纸背曾题识，黟餠文房要发挥。素箧想藏玄玉炯，晴窗应试翠云霏。先生不作曹瞒吝，分我东斋发易机。
中秋令节每多阴，况复清居鹤禁深。幸免虾蟆矜毒吻，不妨蟋蟀伴孤吟。连旬病腹难容酒，独夜清眠不愧衾。二八孤光应未阙，小楼犹得共登临。
平生久矣服时名，况复亲闻玉唾声。便拟近师黄太史，不须远慕白先生。巨编固已汗牛积，长句尤能倚马成。今日诗坛谁是主，诚斋诗律正施行。
夙昔何尝卑小官，已将富贵等闲看。科名不上韩公榜，事业难登汉将坛。念旧讵能忘里社，避喧终欲挂朝冠。故人不为吟招隠，更极吹嘘借羽翰。
持哀万里敢辞难，汴泗都归指顾间。车上去程依北斗，马头归梦到南山。颇惊魏国山河少，尚觉周家境土悭。圣主若图恢复计，直须神武取榆关。
不蹑江西篱下迹，远追李杜与翱翔。流传何止三千首，开阖无疑万丈光。句到桐江賸深稳，气含玉垒旧飘扬。未须料理林间计，蚤晚明堂要雅章。
闲愁客底费驱除，可复先生得自娱。商陆火添人独坐，沉檀香冷岁还徂。望家年甲那堪数，祭酒诗神合少苏。来岁黄堂当此夕，不知能解寄诗无。
阊阖门开紫禁通，金栀千炬蜡花红。胡为白水渔竿客，也在黄幡豹尾中。三径只今荒未了，一尊何日属相同。寒儒不恨遭逢晚，犹胜书窗老蠹虫。
岧峣天阙五云飞，日上觚棱晓影移。合殿侍臣颁彩树，谁家纤手送青丝。寒禁粉蕊香犹浅，煖入陈根绿尚迟。从此江山春意动，使君拼费几多诗。
遥知三径长荒苔，解组东归亦快哉。津岸纷纷群吏去，船头衮衮好山来。平时佳客应相过，胜日清尊想屡开。若许诗篇数还往，直须共挽古风回。
仙仗天临下五云，承华气象一时新。薰风澹荡飘黄伞，瑞脑纷纭点翠裀。彩服戏时天一笑，宝卮捧处日重轮。从今家国同休庆，且寿双亲一万春。
老火西驰烧邓林，此花孤绝更清深。犀纹隠隠通肌骨，羽葆层层间彩金。残蕊尚堪然古鼎，生香长得泛秋砧。形容尽入诗人笔，不为唐贤叹陆沉。
逸轨高标不可扳，风流人物晋唐还。胸襟磊落尘埃外，尊酒淋漓笔砚间。英气一朝归碧落，高文千古映青山。𰬸帷莫奠知音泪，极目楼边有愧颜。
六义湮沦吾道东，敢将见处与人同。后生不遇东坡老，前辈今无南涧翁。四偈真能垂具眼，瓣香端欲嗣宗风。遗编一见如生面，怅望新阡恨不穷。
便便满腹贮诗书，狗监何人荐子虚。半世一官供偃蹇，群公极力藉吹嘘。莫辞去佐芙蓉幕，犹胜闲乘觳觫车。文雅风流府中望，它时合在玉堂居。
莫嗟骨相未封侯，媺恶穷通本不侔。文似陈琳须草檄，赋如王粲好登楼。时平上幕宜多暇，酒贱清欢亦易谋。荔子丹时簪末利，可能无句寄中州。
二陆双飞共一班，士龙何事别长安。故园花鸟应无恙，胜日樽罍且自宽。春草梦回诗思好，暮荆风急客衣寒。苕溪一水苍茫外，无限相思入倚栏。
午庭风雨撼高槐，一洗城头十丈埃。老子坐间寻句去，故人门外寄诗来。劲锋久服穿杨妙，钝思深惭击钵催。请佩左符君未可，要听吟思发春雷。
合居琐闼荫庭槐，底事康衢走俗埃。莫买渔舟便归去，好提鸿笔记方来。湖山剩有诗神助，事业宁须官鬼催。知道经纶未施用，出屯行矣扫云雷。
天意阴晴冻未分，忽惊璧璐散纷纭。梅花露白难夸客，麦本藏青预策勋。野水断流鱼入椮，江云垂地雁迷群。太平天子新鸿号，感召端由叶气薰。
隠侯故事许谁传，领略江山付谪仙。虹抱子城增面势，翚飞杰栋跨风烟。旧题压倒三千首，壮观追还七百年。我老登临无好语，倚栏终日愧前贤。
二陆平时誉望长，近来小阮亦文章。共排云路升天府，稳坐仙舟入帝乡。去日渐惊梅萼破，归时同带桂枝香。老夫已办酒千斛，细斫菖蒲作贺觞。
待月徘徊东涧滨，一天风露浄无尘。老人欢意年年减，佳节清光夜夜新。悼往难传云外信，举杯那复眼中人。飘然遥想骑鲸兴，更觉高歌有鬼神。
昨梦中宵拾夜光，晓惊新句堕书旁。英游只合陪青琐，伟论何须列皂囊。溪上林峦新紫翠，船头橙橘半青黄。兹行好语须频寄，只恐空踈窘报章。
夜来雪积不可料，晨起压尽庭前花。道松俯偻若揖客，江竹离披如倒戈。沙头寒重雁不起，门外日高人未过。此时薪米不易得，晨突有烟能几家。
青衣挥箑卧藤床，翠袖携壶过酒浆。猬腹出波烹芡实，袅蹄和露擘莲房。相呼时入鸡豚社，独坐曾无雁鹜行。便是赤城真隠吏，不须刘阮更相将。
袅袅鲜飚动远林，亭亭暮霭占遥岑。渊明松菊秋容澹，仲蔚蓬蒿露气深。莫笑四携亭未具，且环十鼓坐同斟。更须少待桂花发，林下舂容把臂吟。
黜陟何尝到耳边，旋栽花木学平泉。二年窃食祠官冷，一日颁恩宝篆鲜。阃寄暂居油幕副，朋从遥忆竹林贤。诗筒从此长来往，应有人编唱和篇。
重阳无菊闷书空，心似渊明兴不同。聊且携壶上东岭，不妨欹帽对西风。百年尽付无何外，三迳谁如阿堵中。十月黄花方烂熳，莫辞联骑访山翁。
一夕霜风扫翠微，宦情何似客情悲。留连祖帐临分日，徙倚家园欲去时。三载奉祠心似水，一番挈累鬓成丝。高飞深泳惭鱼鸟，临水看云有所思。
遥传轩盖度西冈，亟返柴车喜欲狂。不惮除堂十夫费，且谋解榻半窗凉。归途送目云千叠，别夜寻诗月一方。何日重来慰牢落，梅山花发待传觞。
度柳依桥瞰渌波，缓寻花径上松坡。莫嫌去国谋身拙，却是归田得计多。举世眩名甘汩没，几人闻健得婆娑。便须和取归来曲，收拾余年老薜萝。
每叹学诗如学仙，未能换骨谩成篇。翰林万丈光常在，著作三都赋蚤传。半世无成负便腹，终年有味耸吟肩。明珠何事轻弹雀，多谢高情未弃捐。
聱牙落魄一闲官，职事何尝见一斑。不是论松须说剑，若非寻壑即观山。闲看落叶随风去，冷笑奔云送雨还。更有刘岩杨处士，伴渠痴坐老花间。
老鹤精神不受羁，今朝何事又孤飞。不依大士双林住，却向东峰小隠归。野色草堂开泱漭，晨光日观接熹微。此时四脚棋盘上，坐断人间第一机。
亟报门前寄好音，炯然书札照家林。兴来自说宦情薄，诗到方知秋思深。临老读书因教子，闭门扪虱为搜吟。当今大笔如君少，未用深藏叹陆沈。
每到楼中忆沈郎，碑间文字烂生光。四时山色藏烟雨，两派波光下夕阳。湛辈仅能登岘首，召南元自爱甘棠。英游已远空追想，附骥犹堪托短章。
坐叨厚廪饮醇醪，不挟文书不坐曹。检校园花为日课，裒寻诗草计年劳。仍将书册供慵卧，时唤杯盘佐老饕。感激大恩何以报，唯祈圣寿等天高。
不是羲和德泽流，寒乡何处觅温柔。绝怜天上黄绵袄，大胜人间紫绮裘。旋挟胡麻随景转，更携书卷与闲谋。天和妙处谁能会，欲献君王却自羞。
寒闺守节少年时，志凛冰霜不可移。追远积成千古恨，报恩宽作十年期。此生不愧先君死，后世应传寡妇碑。兰若栖神安稳在，遗言今日九原知。
一去丹墀六换春，追寻旧事晃如新。屡烦携酒来青邸，相伴同班上紫宸。自分此生成死别，岂知今日更情亲。飞腾已向风云会，得意应须记故人。
寒士把茆聊盖头，岂假山水寻清幽。偶然驻足得胜地，造物所赋非人谋。有山无水清晖减，有水无山爽致卑。流水青山屋上下，此妙唯许坡公知。
黑风吹雨乱云奔，一舸浮家过别邨。便有新凉生竹树，更添清兴集槃樽。打篷点点催诗思，著面萧萧冷醉魂。来日小溪山水活，一波尽是使君恩。
脚蹴南楼咫尺间，手摩八咏境全悭。东西合抱两溪水，远近平分千里山。但见孤鸿渺天际，更无野马隘人寰。一时从事先名实，岂有能诬雀鼠奸。
七十衰翁双鬓槁，每遇花时拼醉倒。今年只是去年花，故吾何似今吾老。空中日月笼中鸟，万古贤愚尘一窖。寻思世事总浮云，断送一生唯有酒。
双溪溪上绿初匀，晓日曈眬霁景新。五马先声才出郭，九农和气已生春。教条颁布人心悦，父老醺酣德意亲。从此惰民俱力穑，会看优最上严宸。
寒意沉沉云气深，老来病骨冷难禁。巢禽一出不知下，笼鹤乍飞无处寻。便欲骑馿洛阳市，不妨放棹越山阴。天公已作丰年瑞，更仗风威扫滞淫。
忆别西风首重回，今朝相见笑颜开。梅花腊底思君语，桃叶春前望客来。足健尚堪凌𪜎𧇠，诗工未许继堆豗。山园近日新成趣，正要相携把酒杯。
腊前雨势已翻盆，腊后淋漓到上元。灯火不张蟾彩暗，笙箫有禁霤声喧。麦田闻道水盈尺，里巷想应泥没门。闷坐孤吟无好况，三杯冷落对黄昏。
连年旱气民愁食，及至春来又雨霖。湿麦卧泥难辨草，寒蔬入市贵如金。灯辉不到愁人眼，节物空惊老者心。且喜今朝日光出，更须风力扫重阴。
上恩鼎至愧叨逾，退省何尝有硕肤。甘作一麾山吏部，不为三败管夷吾。相思梦想江湖隔，熟诵篇章锦绣铺。无妄疾来终易愈，岂容医砭值庸夫。
祖风文采秀儒林，父德幽遐玉有音。廷尉何妨谢诸客，鸱夷还复致千金。门前舆马多英贵，架上图书浩古今。欲识遗芳传不朽，伯喈文字在球琳。
星分井鬼占高躔，琐细还书食馔编。不作屈原醒到死，却同李白醉登仙。濡涎唧唧生泉眼，閟息陶陶乐瓮天。口腹固知能累德，为渠风味一轩然。
祸成篝火最堪怜，蒯索寒芦更与编。细剔膏苏付馋子，却吟醉骨属诗仙。沉冥并作南柯梦，混沌谁开太极天。闻道将糖尤躁扰，解蒲投甑想骚然。
省口须知亦省缘，食经尔雅不劳编。山中且纵无肠子，海上长随踞壳仙。凡物身中皆有佛，何人性里独无天。反骚正得诗人意，读罢新章为怃然。
古来儒墨本同源，罪福区区不足编。燕飨正须依孔圣，慈悲何必异金仙。静思有物参元化，俯视含生共一天。梁武汉明俱泥佛，得言失旨岂其然。
先生种柳已成围，柳外孤亭但夕晖。如觉隠侯前日去，不知丁令几时归。云帆夜夜沙头落，风叶年年城上飞。吊古登临仰词伯，苦吟精思入幽微。
耐久交情岁月深，今朝何事返家林。北鸿西燕一年别，流水高山千古心。何日从公歌旧曲，无人伴我赋清吟。若为云气从东野，应绕刘岩紫翠岑。
客来暮霭尚周遮，客坐乾坤见物华。万里更无云吐叶，一天唯有桂开花。肃霜青女令先布，专夜嫦娥意太夸。便欲从兹凌汗漫，不知何处上仙槎。
继室侯家古有闻，荧煌还得配枢臣。香严童子先成佛，琐骨仙人后化身。共喜伯仁今有母，何妨小德外无亲。向来已悟空乘法，合作西方会上人。
淑德生从积庆门，父兄隠耀更全真。共推蜡屐亭前女，雅称玄都观里人。鸾镜菱花千叶冷，蟾宫桂树一枝新。人生百岁今才半，会有重封贲后身。
昔年曾踏软红尘，回首修门七换春。官职不多还不欠，交情无旧亦无新。有花日日招嘉客，问字时时接近邻。且愿梅山新秫熟，许君长作醉归人。
列国名卿号众多，山堂族望最巍峩。魏宫宾客推公干，交趾威名畏伏波。老去一麾供坎𡒄，归来三迳足婆娑。从今诗酒交朋少，怅望新阡泪若何。
九日相携上翠微，安仁悼内不胜悲。琴中只弄无弦曲，歌里聊陈鼓缶辞。来岁须为汤䴵约，今朝空过菊花时。君家兄弟如相问，为报颐间已素丝。
老来遽有闺中戚，岁月飞腾奈尔何。八十耄龄能有几，九三大耋可无歌。祥琴合御吾非激，期乐如听玷可磨。春到有花须痛饮，莫伤岁暮更蹉跎。
洋洋海内服诗声，手决云章万象明。千仞览辉丹穴凤，三春刷羽上林鶑。蒉桴土鼓有遗韵，牛鬼蛇神无遁情。才大渺弥如碧海，蹄涔那敢鬭澄泓。
接武东朝集凤鸾，相如亦预赋梁园。仆旗我合坚诗壁，授钺君当坐将坛。妙似春风薰草木，深于元气入脾肝。宫墙数仞难窥测，一点曾容豹管看。
旋规渔舍傍溪山，山转溪回翠竹间。闲看羽觞行诘曲，戏拈竿线弄潺湲。浮家不入分风浦，归棹休寻落照湾。谩说五湖烟浪好，几人险处得心闲。
五十年间叹阔疏，相忘两地复江湖。书来笔底惊强健，诗去吟边想步趋。好对青山看歌舞，莫嫌红粉笑髭须。凤毛已有哦松韵，尚记金华旧范模。
宵柝迢迢警睡魔，静思甘分老林坡。忍胞只有嵇康懒，扣角曾无宁戚歌。不起妄心思世事，只将闲意养天和。时人休说长生术，学着长生事转多。
十年林下自由身，已放严光作外臣。终日奔驰非我意，有时嚅嗫失天真。庞公不合来城府，梅福如何走市尘。策蹇明朝且归去，故山猿鹤自相亲。
明主尚书识履声，君持闽节复仪形。八年可仕不谋禄，七秩及时斯引经。肯把清名夸薄俗，只将厚德养修龄。新诗祖送三千首，疏傅当时得宁馨。